Antara Kesaksamaan (Equality) Dan Keadilan (Fairness)

Hari ini ramai diantara rakyat Malaysia yang melaungkan Equality atau Kesaksamaan. Ada pula yang tidak bersetuju dengan konsep Kesaksamaan dan mementingkan konsep Fairness atau Keadilan.

Apa perbezaan keduanya? Saya akan cuba beri sedikit penerangan dan pendapat..

Di alam Melayu, pemimpin yang baik sentiasa dikaitkan dengan terma Adil dan Saksama. Ianya bukan elemen yang sama tetapi keduanya amat sinonim dengan pengertian pemimpin ataupun polisi dan keputusan yang baik dan bijak..

Saksama itu selalunya dikaitkan dengan sama rata, sama rasa..

Manakala Adil itu adalah meletakkan sesuatu di tempat yang sepatutnya.. Doing what is right..

Zalim pula dalam ertikata sebenar adalah apabila kita tidak meletakkan sesuatu di tempat yang sepatutnya..

Maka saya simpulkan perbezaan terbesar antara dua terma ini adalah seperti berikut:

1) Kesaksamaan tanpa Keadilan adalah Kezaliman.

2) Keadilan tanpa Kesaksamaan tidak semestinya berlakunya Kezaliman.

Saya akan bagi sebuah analogi mudah melalui pengalaman saya sendiri mengenai konsep Saksama dan Adil.

Semasa saya kecil dahulu, saya selalu main bola sepak di padang sebelah surau. Selalunya ada lah dalam 12 ke 13 orang kawan-kawan yang akan berkumpul dan bermain. Kami akan pilih 2 orang kapten dan mula membahagikan pemain-pemain mengikut pasukan.

Di sini berlakunya 2 senario:

Senario Pertama

Apabila kami mempunyai 12 orang yang berkumpul, ianya akan berlaku kesaksamaan di dalam pembahagian pemain di dalam setiap pasukan kerana di dalam setiap pasukan akan ada 6 orang pemain. Tetapi kesaksamaan itu tidak semestinya Adil kerana kadang-kadang semua jaguh kampung akan berkumpul dalam satu pasukan sahaja. Jadi pembahagian pemain mengikut tahap kehebatan dan umur juga penting untuk diambil-kira.

Senario Kedua

Ada hari lain pula akan datang 13 orang. Walau dilihat macam mana pun akan berlaku ketidak-saksamaan. Satu pasukan akan ada lebih satu pemain. Ini akan mewujudkan keadaan yang tiada kesaksamaan. Namun begitu melalu Keadilan, suatu rumusan mampu dicapai iaitu kami beri seorang pemain yang bagus di dalam pasukan 6 orang itu tadi. Walaupun tiada Kesaksamaan, namun Keadilan itu dapat dicapai.

Kesaksamaan adalah suatu konsep yang lebih rapat dengan Kuantitatif.. Manakala Keadilan lebih terkait rapat dengan Kualitatif.

Yang membezakan adalah Justifikasi di dalam membuat keputusan yang Adil lagi Bijaksana.

Konsep Kesaksamaan dan Keadilan ini yang ramai juga yang tidak memahami ataupun keliru. Pada sesetengah orang Kesaksamaan adalah Keadilan.

Ia tidak sama…

Di dalam Keadilan ada Kesaksamaan.. Tetapi di dalam Kesaksamaan tak semestinya wujud Keadilan.

Apa yang sesetengah tak faham adalah, Kesaksamaan tanpa timbang tara neraca Keadilan sendiri adalah satu bentuk kezaliman.


3 Negarawan Adik-Beradik Melayu Di Singapura Dan Tanah Melayu

Sekitar awal abad ke-20, terdapat sebuah keluarga Melayu di Perak yang mempunyai sembilan orang anak, semuanya seibu dan sebapa. Tiga orang lelaki dalam kalangan adik-beradik mereka merupakan tokoh-tokoh negarawan Melayu di Singapura dan Tanah Melayu. Keluarga Melayu yang dimaksudkan tersebut ialah keluarga pasangan Ishak bin Ahmad dan isterinya, Aishahton binti Aminuddin. Ketiga-tiga anak lelaki mereka tersebut ialah Yusuf bin Ishak iaitu Presiden Singapura yang pertama, Abdul Aziz bin Ishak iaitu antara barisan menteri kabinet Persekutuan Tanah Melayu yang pertama, dan Abdul Rahim bin Ishak, mantan menteri dan duta Singapura. Sebelum huraian lebih lanjut berkenaan ketiga-tiga mereka, adalah lebih baik penulis menerangkan terlebih dahulu latar belakang keluarga mereka.

Latar belakang keturunan

Ayah mereka, Ishak bin Ahmad, berketurunan seorang pembesar istana diraja Minangkabau di Sumatera iaitu Dato’ Jenaton. Sekitar abad ke-18, Dato’ Jenaton bersama kira-kira 80 orang pengikutnya telah berhijrah ke negeri Kedah untuk mengelakkan pergolakan politik dan agama yang berlaku di negeri mereka ketika itu. Di Kedah, mereka telah bersumpah taat setia kepada Sultan Kedah ketika itu. Ayah kepada Aziz, Ahmad, kemudiannya berhijrah bersama keluarganya menetap di Trong, Perak. Isteri kepada Ishak iaitu Aishahton binti Aminuddin pula berketurunan Melayu Langkat di Sumatera. Ishak bekerja sebagai seorang pegawai kerajaan di Perak. Pada tahun 1923, Ishak dan keluarganya berhijrah ke Singapura kerana mendapat tawaran jawatan sebagai Penolong Inspektor di Jabatan Perikanan. Beliau juga merupakan Pengarah Jabatan Perikanan bukan berbangsa Eropah yang pertama dilantik di Singapura.

Yusuf bin Ishak (1910-1970)

Yusuf dilahirkan di Padang Gajah, Trong, Perak, dan merupakan anak lelaki sulung dalam kalangan adik-beradiknya. Mendapat pendidikan awal di Sekolah Melayu Kuala Kurau dan Taiping, beliau kemudiannya menuntut di Sekolah Inggeris King Edward VII di Taiping. Apabila beliau mengikuti keluarganya berpindah ke Singapura, beliau bersekolah pula di Sekolah Victoria dan Institusi Raffles (RI). Selain cemerlang dalam bidang akademik, beliau juga adalah seorang yang sangat aktif bersukan dan pernah dilantik sebagai salah seorang editor majalah rasmi RI. Oleh kerana bapanya tidak mampu membiayai yuran pengajiannya untuk melanjutkan pelajaran ke luar negara, maka Yusuf telah berhijrah ke Kuala Lumpur dan menyertai Akademi Polis tetapi tidak bertahan lama kerana berlakunya salah faham antara beliau dengan pihak akademi.

Yusuf kemudiannya terlibat dalam dunia kewartawanan apabila beliau bersama rakan sekolahnya menerbitkan majalah sukan, Sportsman, tetapi majalah tersebut tidak mendapat sambutan yang menggalakkan. Beliau kemudiannya bekerja sebagai kerani dalam syarikat akhbar Warta Melayu di Singapura pada tahun 1934. Bakatnya dalam bidang kewartawanan semakin menyerlah semasa beliau bekerja dalam syarikat akhbar tersebut. Beliau telah dinaikkan pangkat sebagai Penolong Pengurus, kemudiannya bertindak sebagai Editor akhbar. Beliau bersama-sama dengan para wartawan Melayu yang lain ketika itu berjaya menubuhkan sebuah syarikat akhbar Utusan Melayu pada tahun 1939 di Singapura. Utusan Melayu merupakan syarikat akhbar harian pertama yang diasaskan dan dimiliki oleh orang Melayu di Tanah Melayu sepenuhnya. Walau bagaimanapun, ketika zaman penjajahan Jepun di Tanah Melayu, syarikat tersebut terpaksa ditutup buat sementara dan Yusuf pulang semula ke Perak. Selepas kemunduran tentera Jepun daripada Tanah Melayu, syarikat akhbar tersebut mula beroperasi semula. Pada tahun 1949, Yusuf berkahwin dengan seorang gadis Melayu dari Pulau Pinang, Noor Aishah, dan mereka menetap di Singapura.

Pada tahun 1957, Yusuf memindahkan ibu pejabat syarikat akhbar Utusan Melayu ke Kuala Lumpur dan beliau bersama keluarga turut berpindah ke sana. Pada tahun 1959, beliau telah menjual semua sahamnya dalam syarikat akhbar tersebut kepada UMNO. Beliau dan keluarganya kembali semula ke Singapura atas undangan rakannya Lee Kuan Yew, untuk menduduki jawatan sebagai Pengerusi Suruhanjaya Perkhidmatan Awam (Public Service Commision). Pada bulan Mei 1959, apabila Parti Tindakan Rakyat (PAP) memenangi pilihanraya umum, semua anggota parlimen Singapura bersetuju untuk mengangkat Yusuf sebagai Yang Dipertuan Negara Singapura yang kedua menggantikan Sir William Goode dan Lee Kuan Yew sebagai Perdana Menteri Singapura. Selepas pembentukan Malaysia pada tahun 1963, beliau tetap pada kedudukan sebagai pemimpin tertinggi Singapura tetapi dengan gelaran Yang Dipertua Negeri.

Apabila Singapura berubah status sebagai republik selepas berpisah dengan Persekutuan Malaysia pada tahun 1965, Yusuf dilantik sebagai Presiden Singapura yang pertama. Beliau kekal menjawat jawatan tersebut selama lima tahun sehinggalah beliau meninggal dunia pada tahun 1970. Beliau merupakan satu-satunya orang Melayu yang pernah dilantik memegang jawatan sebagai Presiden Singapura kerana selepas beliau tiada lagi orang Melayu pernah dilantik menduduki jawatan tersebut sehinggalah baru-baru ini (September 2017), hampir separuh abad selepas itu, seorang wanita Melayu yang juga Ahli Parlimen Singapura, Halimah Yacob berjaya menduduki jawatan tersebut setelah beliau menang tanpa bertanding untuk menjadikan beliau Presiden Singapura yang kelapan dan juga orang Melayu kedua menjawat kedudukan tersebut, sekaligus beliau sebagai presiden wanita pertama dalam sejarah republik tersebut.

Yusuf juga pernah dilantik sebagai Chancellor Universiti Nasional Singapura (NUS). Pada tahun 1963, beliau dianugerahkan Darjah Kebesaran Seri Maharaja Mangku Negara daripada DYMM SPB Yang Dipertuan Agong yang membawa gelaran Tun. Potret wajahnya terpampang pada setiap wang kertas dolar Singapura sehingga kini.

Abdul Aziz bin Ishak (1913-1999)

Abdul Aziz juga dilahirkan di Trong, Perak dan merupakan salah seorang adik lelaki Tun Yusuf. Menerima Pendidikan di Sekolah Victoria dan Institusi Raffles di Singapura, beliau kemudiannya mula berkhidmat dengan kerajaan kolonial di Tanah Melayu pada tahun 1936 sehingga tahun 1945. Selepas itu, beliau bekerja sebagai penulis dan wartawan di syarikat akhbar yang ditubuhkan oleh abangnya iaitu Utusan Melayu. Ketika tahun 1940-an juga, Abdul Aziz sering terlibat dengan parti politik berhaluan kiri ketika itu iaitu Kesatuan Melayu Muda (KMM). Pada tahun 1946, beliau bersama rakannya, Abdul Samad Ismail menubuhkan sebuah parti politik berhaluan kiri iaitu Gerakan Angkatan Melayu Sedar (GERAM) tetapi parti tersebut tidak dapat bertahan lama disebabkan tidak diluluskan pendaftarannya oleh kerajaan kolonial.

Pada tahun 1950, Abdul Aziz menyertai UMNO. Apabila Parti Kemerdekaan Malaya (IMP) ditubuhkan oleh Dato’ Onn Ja’afar, Abdul Aziz telah keluar daripada UMNO dan menyertai IMP. Beliau pernah bertanding dalam pilihanraya bandaran di Kuala Lumpur dan Sentul tetapi tewas dengan calon-calon Parti Perikatan. Pada tahun 1953, beliau keluar daripada IMP kerana berlaku salah faham antara beliau dengan Dato’ Onn Ja’afar. Beliau kemudiannya menyertai UMNO semula atas pelawaan Tunku Abdul Rahman sebagai Presiden parti. Pada tahun 1955, beliau dilantik sebagai Ketua UMNO Selangor dan Ketua Parti Perikatan Selangor. Pada tahun yang sama juga, beliau dilantik menganggotai barisan menteri kabinet pertama Persekutuan Tanah Melayu sebagai Menteri Pertanian. Beliau kekal dengan jawatan tersebut sehingga tahun 1962.

Walau bagaimanapun, sejak tahun 1955 lagi, beliau berbeza pandangan dengan Tunku Abdul Rahman dan menteri kabinet yang lain dalam beberapa hal pentadbiran. Antaranya, beliau memprotes cadangan supaya semua menteri kabinet memakai pakaian seragam yang sama. Beliau juga memprotes cara lembut Tunku Abdul Rahman terhadap pegawai-pegawai British semasa era pra-merdeka. Akhirnya, sebelum perlantikan beliau sebagai Menteri Kesihatan pada tahun 1963, beliau telah meletak jawatan dan tidak lama selepas itu beliau disingkir daripada UMNO. Pada tahun 1965, beliau ditahan di bawah Akta Keselamatan Dalam Negeri (ISA) atas dakwaan bersubahat dengan parti-parti dari Indonesia untuk membentuk republik Tanah Melayu. Sejak itu, nama beliau kurang dikenali oleh generasi pada masa kini. Walau bagaimanapun, sumbangannya yang besar dalam bidang politik dan kemajuan industri pertanian dan pembangunan luar bandar di Tanah Melayu pada era pra-merdeka sehinggalah Tanah Melayu mencapai kemerdekaan tidaklah dapat dinafikan.

Abdul Rahim bin Ishak (1925-2001)

Abdul Rahim merupakan adik lelaki paling bongsu dalam kalangan adik-beradiknya. Tidak seperti adik-beradiknya yang lain yang lahir di Perak, cuma beliau sahaja lahir di Singapura. Beliau bersekolah di Sekolah Melayu Kota Raja, Institusi Raffles, Sekolah King Edward VII dan Kolej Raffles. Semasa pendudukan tentera Jepun ke atas Singapura, beliau bersama adik-beradiknya telah melarikan diri ke Perak dan menghabiskan persekolahan peringkat menengahnya di sana. Pada tahun 1947, beliau bekerja di syarikat akhbar Utusan Melayu mengikuti jejak langkah kedua-dua orang abangnya. Pada tahun 1950, beliau bekerja pula sebagai seorang guru di Sekolah King Edward VII di Perak setelah tamat pengajiannya di Kolej Latihan Perguruan. Selepas itu, beliau menyambung semula kariernya sebagai seorang punulis dan editor di syarikat akhbar Utusan Melayu dari tahun 1955 sehingga tahun 1959.

Beliau mula terlibat dalam dunia politik pada tahun 1959 apabila bekerja sebagai Setiausaha Politik kepada Menteri Kebudayaan. Pada tahun 1963, beliau bertanding sebagai calon Parti Tindakan Rakyat (PAP) di kawasan Singlap, Singapura dalam pilihanraya dan memenangi kerusi bagi kawasan tersebut. Beliau kekal sebagai ahli parlimen kawasan Singlap sehingga tahun 1984. Beliau juga berkhidmat sebagai Menteri Negera (Minister of State) di Kementerian Pendidikan dan juga Menteri Negara di Kementerian Hal Ehwal Luar Singapura sepanjang lima penggal beliau menduduki kerusi parlimen tersebut. Selain itu, beliau juga pernah menyandang jawatan sebagai Menteri Kanan Negara (Senior Minister of State) di Kementerian Hal Ehwal Luar Singapura. Beliau berkhidmat sebagai Duta Singapura di Indonesia pada tahun 1974 sehingga tahun 1977, kemudiannya dilantik sebagai Pesuruhjaya Tinggi Singapura di New Zealand pada tahun 1981-1987. Beliau bersara daripada dunia politik Singapura pada tahun 1987.

Kesimpulan

Ketiga-tiga orang adik-beradik tersebut merupakan tokoh-tokoh negarawan yang memainkan peranan besar dalam perkembangan politik dan kemajuan negara di Singapura dan Tanah Melayu ketika zaman awal kemerdekaan kedua-dua negara tersebut. Mereka membesar dan mendapat pendidikan formal di Tanah Melayu (Perak) dan Singapura, mereka merupakan orang-orang penting dalam penubuhan dan perjalanan sejarah awal syarikat akhbar Utusan Melayu dan ketiga-tiga mereka adalah orang-orang yang memainkan peranan penting dalam sejarah kemerdekaan Tanah Melayu dan Singapura. Pada saat masyarakat Melayu menjadi golongan minoriti pada masa kini di Singapura, Tun Yusuf dan adiknya Abdul Rahim bin Ishak merupakan antara tokoh negarawan Melayu dalam sejarah awal kemerdekaan Singapura yang turut sama memacu kemajuan pembangunan negara republik tersebut. Begitu juga saudara seibu sebapa mereka, Abdul Aziz bin Ishak yang merupakan salah seorang barisan menteri kabinet Persekutuan Tanah Melayu yang pertama turut sama berperanan besar dalam usaha membentuk negara Tanah Melayu yang merdeka dan maju sejak era pra-merdeka lagi walaupun pendekatan beliau dilihat lebih ke arah berhaluan kiri.

Untuk huraian lebih lanjut berkenaan ketiga-tiga orang tokoh ini, sila rujuk senarai rujukan di bawah.

Senarai rujukan

Norshahril Saat, “Progressive Malay / Muslim Singaporeans – The Thoughts of Yusuf Ishak,” dalam Zainul Abidin Rasheed & Norshahril Saat (eds.), Majulah! 50 Years of Malay / Muslim Community in Singapore, Singapura: World Scientific Publishing Co. Pte. Ltd., 2016, hlm. 3-18.

Abdullah Zakaria Ghazali, Adnan Hj. Nawang, Krishen Jit & Lee Kam Hing, Malaysia: Tokoh Dulu dan Kini, Kuala Lumpur: Perpustakaan Arkib Negara.

Abu Talib Ahmad, “Muzium, Memorial dan Perjuangan Kemerdekaan, 1945-1957” dalam Azmi Arifin & Abdul Rahman Hj. Ismail (eds.), ‘Di Sebalik Tabir’ Sejarah Politik Malaysia, 1945-1957, Pulau Pinang: Penerbit Universiti Sains Malaysia, 2016.

Up Close With Lee Kuan Yew, Insights From Colleagues and Friends, Singapura: Marshall Cavendish Pte. Ltd., 2016.

Marsita Omar, “Yusuf bin Ishak,” dalam artikel Singapore Infopedia, Laman web rasmi Perpustakaan Negara Singapura (NLB), pautan: http://eresources.nlb.gov.sg/infopedia/articles/SIP_1097_2006-07-28.html, diakses pada 22 Ogos 2017.

Joshua Chia Yeong Jia & Nor Afidah Abd Rahman, “Abdul Rahim Ishak,” dalam artikel Singapore Infopedia, Laman web rasmi Perpustakaan Negara Singapura (NLB), pautan: http://eresources.nlb.gov.sg/infopedia/articles/SIP_1233_2007-06-14.html, diakses pada 22 Ogos 2017.


Keadilan Untuk Arwah Adib

Asalnya, timbalan Menteri menyatakan bahawa laporan bedah siasat akan diberitahu umum sebulan selepas kematian Adib. [1]

Bila cukup sebulan, tiba-tiba Peguam Negara suruh buat inkues pulak kononnya untuk tentukan punca Adib mati.

Pusing pulak hasil bedah siasat hanya boleh hanya boleh didedahkan di mahkamah selepas inkues. [2]

Padahal sebelum itu kes Adib dah diklasifikasi polis sebagai membunuh mengikut Seksyen 302 Kanun Keseksaan. [3]

Maka dari awal lagi dah timbul persoalan adakah inkues ni nak kata Adib tidak dipukul hingga mati macam yang polis klasifikasikan sebelum ni?

Takpelah, kita bersangka baik, bak kata ayah Adib:

“Inkues ini benda baik dan ia mampu memberi keadilan kepada Adib, malah kami sememangnya mahukan keadilan untuk Adib.

“Apabila ia dilaksanakan.. Ia diharapkan dilakukan secara adil bagi mencari punca dan mereka yang bersalah.” [4]

Maka berbulan-bulanlah sejak Februari inkues dijalankan…

Kita tunggu punya tunggu sampai April, tuptup, rupa-rupanya dalam inkues tak habis lagi pejabat Peguam Negara telah awal-awal memfailkan afidavit menyatakan Adib tidak dipukul, walaupun inkues masih berlangsung.[5]

Itupun kantoi bodoh bila Jawatankuasa Kuil Mariamman Seafield yang dedahkan masa diorang tarik balik rayuannya penangguhan inkues di Mahkamah Rayuan terhadap keputusan Mahkamah Koroner menolak permohonannya untuk menjadi pemerhati dalam inkues. [6]

Tuhan punya kuasa.

Kalau tak memang macam orang bodoh lah kita dok bersangka baik.

Sepanjang inkues dipanggil pula bermacam pakar untuk menspekulasi bagaimana dan apa mekanisme yang menyebabkan kematian Adib.

Ada pakar temberang dan ada pakar yang jujur. Yang mana satu betul? Entahlah, semuanya adalah pendapat “pakar”.

Pusing punya pusing akhirnya hujung April, laporan bedah siasat Adib yang konon nak didedahkan selepas sebulan itu dikatakan mengelirukan. [7]

Sedangkan beribu orang yang tahu hakikat kejadian sebenar yang ada di tempat kejadian tidak pernah diusik.

Terbaru, peguam KPKT dan bomba mewakili Adib pula mengundur diri. [8]

Penarikan diri peguam ini akan menyebabkan tindakan memanggil semula saksi ke-29, Perunding Kanan Patalogi Forensik di United Kingdom, Prof Dr Shahrom Abd Wahid, terbatal. [9]

Kenapa penting saksi no 29 ni?

Prof Dr Shahrom Abd Wahid adalah saksi no 29 yang dalam keterangannya sebelum ini memaklumkan yang terdapat individu menghentak mangsa (Adib) sekuat hati dengan daya lebih 3,000 Newton atau lebih daripada tiga orang sehingga menyebabkan patah pada tulang rusuk yang membawa kepada kematiannya.

Malangnya telah berlaku percanggahan di antara Saksi ke 24 yang mengatakan Adib tidak dipukul dengan saksi 29 yang mengatakan Adib dipukul hingga menyebabkan kematiannya.

Maka saksi 24 dan 29 perlu dipanggil buat kali ke 2.

Saksi 24 dah selesai dipanggil buat kali ke 2 minggu lepas. Saksi yang kesal dimalukan oleh peguam yang sama meletak jawatan pada hari ini. [10]

Tak tahulah kenapa tiba-tiba peguam Adib ni nak tarik diri,

Walhal minggu lepas beliau begitu tegas dan agresif mencari kebenaran serta keadilan untuk arwah Adib, “new turn of events” katanya tetapi enggan ulas lanjut.

Tapi dia ada sebut, AG, menteri tentukan pengganti saya. [11]

Jadi faham-faham sendirilah.

Betul-betul macam kartun, macam-mana kita nak bersangka baik lagi pun tak tahulah..

Ironi sekali..

Jika seseorang itu dibunuh di tempat tersembunyi, tanpa ada saksi, kemungkinan besar polis akan berjaya menangkap si pembunuh dengan pelbagai alatan canggih.

Tetapi apabila seorang penjawat awam dibunuh di khalayak ramai, dengan disokong keterangan rakan setugas, dan disaksikan ribuan orang, pembunuhnya jadi mustahil pula untuk ditangkap.

Kartun betul sistem keadilan ini. Kartun.

Kesimpulannya, jika anda hendak membunuh seseorang, lakukannya di tempat terbuka, dan ajaklah kawan-kawan anda paling kurang 2000 orang.

Ada kemungkinan besar anda mungkin akan terlepas.

Sebab tu saya sebut dari tadi..

Kartun.

Sekian.

RUJUKAN:[1]Laporan akhir bedah siasat Muhammad Adib mungkin ambil masa sebulanhttps://www.mstar.com.my/…/s…/2018/12/26/bedah-siasat-adib/…

[2]Prosiding inkues kematian Muhammad Adib bermula 11 Februarihttps://www.bharian.com.my/…/prosiding-inkues-kematian-muha…

[3]Polis klasifikasikan kematian Adib sebagai kes bunuhhttps://www.bharian.com.my/…/polis-klasifikasikan-kematian-…

[4]Inkues punca kematian Adibhttps://www.hmetro.com.my/…/4065…/inkues-punca-kematian-adib

[5]Jabatan Peguam Negara fail afidavit Adib tak dipukul, JK kuil tarik balik rayuanhttps://www.freemalaysiatoday.com/…/jabatan-peguam-negara-…/

[6]Temple withdraws appeal after ‘Adib not beaten’ affidavit by AGChttps://www.malaysiakini.com/news/472382

[7]Laporan bedah siasat Adib mengelirukanhttps://www.hmetro.com.my/…/laporan-bedah-siasat-adib-menge…

[8]Peguam Muhammad Adib tarik dirihttps://www.bharian.com.my/…/peguam-muhammad-adib-tarik-diri

[9]Pakar forensik kesal dimalukan di inkues Adibhttps://www.freemalaysiatoday.com/…/pakar-forensik-kesal-d…/

[10]Peguam Jabatan bomba tarik dirihttps://www.malaysiakini.com/news/477532

[11]AG, menteri tentukan pengganti saya – Peguamhttps://malaysiagazette.com/…/ag-menteri-tentukan-penggant…/


Nematode: Kisah Si Cacing Halus

Cacing halus, roundworm atau Nematode adalah spesis haiwan dari keluarga besar Nematoda atau Nemathelminthes. Spesis ini biasanya ditemui di seluruh ekosistem dunia tidak kisah di daratan dan laut. Walaupun spesis ini hanya dapat dikenalpasti jenisnya melalui mikroskop, namun sebanyak 40,000 jenis Nematode telah dikenalpasti dan lebih separuh darinya adalah jenis parasit.

Cacing Nematode adalah cacing yang berjaya beradaptasi di seluruh kondisi ekosistem: air tawar ke air laut, tanah pamah ke kawasan pergunungan, hemisfera utara ke hemisfera selatan. Spesis ini meliputi 90% mendiami permukaan laut dan 80% dari seluruh jenis haiwan yang mendiami Bumi.

Kitaran hidup Nematode yang pelbagai dan kehadiran mereka dalam kitaran rantai makanan menjadikan spesis ini adalah spesis terpenting dalam ekosistem. Keluarga Nematoda berpecah kepada keluarga kecil  (families) sebanyak 256, kemudian berpecah lagi kepada keluarga genus sebanyak 2271. 3 dari keluarga genus adalah parasit kepada haiwan bertulang belakang dan sebanyak 35 spesis Nematode adalah parasit dalam perut manusia.

Ada dua jenis cacing Nematode bagi memahami tentang spesis ini. Pertama spesis hidup bebas (free living) dan spesis parasit. Spesis hidup bebas ditentukan melalui diet pemakanan mereka seperti memakan fungus, alga, haiwan kecil, najis, bangkai, dan tisu badan. Nematode yang tinggal di permukaan laut adalah spesis hidup bebas. Peranan spesis ini amat penting dalam ekosistem terutamanya dalam proses pereputan nutrient kepada pecahan-pecahan kecil, mengitar semula nutrient dalam kawasan marin, dan sebagai pengesan kerana sensitif atas perubahan ekosistem oleh pencemaran.

Spesis Nematode yang parasit kepada manusia adalah spesis Ascaris, Filarias, Hookworm, Pinworm, dan Whipworm. Spesis Trichinella spiralis yang dikenali sebagai ‘Cacing Trichina’ ditemui dalam badan tikus, khinzir, beruang, dan manusia. Spesis ini bertanggungjawab atas sebaran penyakit trichinosis iaitu penyakit kelecuran pada otot jantung dan paru-paru. Baylisascaris sp. adalah antara spesis Nematode yang biasanya menjangkiti haiwan liar dan membawa maut jika manusia terjangkit kerana pergerakan larva spesis ini akan menyebabkan ketidakselesaan terhadap tubuh.

Spesis Dirofilaria immitis menyebabkan berlaku penyakit cacing jantung kerana spesis ini menjadikan jantung, saluran darah, dan paru-paru anjing dan kucing sebagai habitat. Tin sardin yang mengandungi cacing telah netizen tularkan itu cacingnya jenis Anisakis sp. yang sentiasa berada dalam perut spesis laut seperti ikan. Apabila menjangkiti manusia, dia mendapat penyakit Anisakiasis iaitu penyakit yang menyerang sistem pencernaan kerana memakan daging ikan yang tidak diproses dan dibersihkan dengan betul.

Tidak sekadar si cacing halus ini menjangkiti manusia dan haiwan, tumbuhan juga tidak terkecuali menjadi mangsa jangkitan. Genus nematode yang biasa menjangkiti tumbuhan adalah Aphelenchoides sp. (parasit tumbuhan berbunga), Globodera sp. (parasit kentang), Heterodera sp. (parasit kacang soya), Meloidogyne sp. (parasit akar pokok), dan beberapa genus lain yang mampu mengurangkan sumber pertanian besar-besaran.

Ada antara cacing Nematode tumbuhan berpotensi menyebarkan virus berbahaya melalui proses penyerapan nutrient dari akar pokok seperti cacing Xiphinema index, pembawa virus daun anggur. Ada antara cacing juga menjangkiti pokok hutan seperti cacing Bursaphelenchus xylophilus, parasit pokok pine. Untuk bidang agrikultur, kehadiran cacing Nematode merisaukan terutamanya melibatkan penanaman pokok buah dan sayur yang laku di pasaran. Bagi menghindari dan menghapuskan kehadiran cacing ini, penanaman bergilir adalah cara yang efektif tidak hanya menyuburkan tanah, ia juga dapat menghindari sebaran penyakit dari nematode sendiri.

Kesimpulannya, cacing Nematode ini walaupun ia menjijikkan dan agak menyusahkan seperti kehadiran nyamuk dan lalat, namun peranan mereka amat dititkberatkan dalam ekosistem dunia terutamanya dalam urusan pereputan organisma dan penceraian nutrient dalam tanah. Ada juga cacing yang memberi sumbangan kepada ketamadunan seperti cacing Caenorhabditis elegans, cacing bukan parasit yang menjadi model bagi para saintis untuk mengkaji tentang spesis Nematode. Dikatakan cacing ini selamat dari insiden Space Shuttle Colombia pada Februari 2003, gagal dilancarkan sehingga membunuh 7 orang kru angkasa. Kemudian cacing ini dikaji lebih lanjut tentang ketahanan terhadap zero gravity.

RUJUKAN:

Lemonick MD (2011-06-08). “Could ‘worms from Hell’ mean there’s life in space?”. Time.


Yamnaya – Budaya Yang Membentuk Eropah Moden

Asal-usul orang Eropah moden masih diselubungi dengan misteri dan kontroversi. Ahli arkeologi dan ahli linguistik telah lama membahaskan asal-usul keluarga bahasa Indo-Eropah dan asal-usul masyarakat di Eropah. Bagaimana pun, penemuan baru-baru ini mendapati bahawa budaya orang Eropah dan budaya orang Asia Tengah ada hubungan yang jelas dengan budaya masyarakat yang dikenali sebagai Yamnaya.

Migrasi Genetik VS Idea Migrasi

Sarjana berpolemik sama ada idea migrasi di eropah tidak berlaku secara genetik atau penghijrahan fizikal, tetapi melalui penukaran idea yang telah beradaptasi dengan budaya yang lebih maju.

Sebelum tahun 9,000 SM benua eropah masih berada dalam era Palaeolitik. Ketika itu eropah dihuni kumpulan terawal ini di mana sebahagian besarnya ialah daripada kaum pemburu-pengumpul(hunter-gatherer), cara hidup kumpulan ini tidak jauh beza dengan cara hidup lama mereka ketika pertama kali menjejakkan kaki di benua Eropah 37,000 tahun yang lalu.

Bermula sekitar 9,000 SM(sebelum masihi), budaya pertanian mula merebak ke seluruh eropah, sehingga pada tahun 5,000 SM benua eropah didiami oleh kaum petani Neolitik, kemudiannya menggantikan budaya memburu dengan budaya bercucuk tanam.

Sekitar 5,000 SM – 3,000 SM budaya zaman Gangsa dari Grassland Eurasia mula tersebar ke seluruh eropah.

Perubahan ini berkaitan dengan rangkaian perdagangan yang wujud di seluruh Eurasia. Penduduk Eropah mempunyai hubungan perdagangan dengan penduduk Timur Tengah dan padang-rumput(Grassland Pontic-Caspian) Eurasia dan mereka menerima pakai teknologi dan cara hidup orang luar yang lebih maju dari segi teknologi.

Sehinggalah 3,000 SM penggembala nomad dari Grassland Eurasia mendahului budaya pertanian dengan memperkenalkan penggembalaan haiwan, mereka  ini bersemenda dengan petani Neolitik yang telah menetap di Eropah kira-kira 4,000 tahun sebelumnya.

Pandangan yang lebih terkini berpendapat bahawa petani Neolitik dari Anatolia (Turki moden) mula tersebar ke seluruh Eropah sekitar 7,000 SM, kaum petani neolitik ini telah berinteraksi dan bersemenda dengan sebahagian pemburu-pengumpul di eropah.

Walaupun masih terdapat banyak soalan yang belum terjawab, Kutipan data genom manusia purba mendedahkan perubahan budaya di Eropah, sebahagiannya adalah hasil daripada penghijrahan manusia. permulaan zaman Gangsa Eropah disebabkan oleh pengembangan budaya Yamnaya.

Bukti Penghijrahan

Kajian mendedahkan majoriti ujian DNA orang Eropah Tengah dan Eropah Utara dan beberapa kumpulan etnik di Asia Tengah saling berkait dengan kaum Yamnaya.

Bermula tahun 2800-3000 SM, kaum Yamnaya yang mendiami di kawasan Steppe Timur di Rusia Barat/Ukraine moden mula berhijrah ke dataran Eropah Tengah.

Rujukan daripada data genom manusia telah menjadikannya lebih mudah untuk mengesan penghijrahan manusia kerana populasi yang berbeza akan mempunyai genetik yang boleh digunakan untuk menjejaki laluan penghijrahan nenek-moyang mereka.

Orang –orang Eurasia mempunyai ratusan genom/dna manusia purba yang berbeza, yang boleh dikaji dalam populasi masyarakat Eurasia. Lebih banyak genom purba pada susunan genetik bermaksud lebih banyak data untuk menghasilkan keputusan yang tepat.

Satu aspek yang menarik dalam penghijrahan Yamnaya ialah kebanyakannya terdiri daripada kaum lelaki. Bukti genetik menunjukkan bahawa lelaki Yamnaya telah berkahwin campur dengan wanita Eropah untuk mewujudkan beberapa populasi Eropah moden, terutamanya penduduk Eropah Tengah dan Utara.

Orang Yamnaya melintasi perjalanan jarak yang sangat jauh, mungkin kerana haiwan yang baru dijinakkan pada masa itu, iaitu kuda. Kuda sebagai haiwan liar telah dijinakkan beberapa ketika sebelum 3,000 SM di Asia Tengah.

Salah satu budaya terawal melibatkan pemeliharaan kuda boleh dikaitkan dengan budaya Botai. Walaupun Yamnaya yang terawal menunggang kuda, namun kaum Botai telah membawa budaya kuda ke peringkat seterusnya dengan mendomestikkan penggunaan kuda sebagai pengangkutan dan pemburu berkuda.

Penjinakkan kuda akan memberikan kumpulan nomad kelebihan mobiliti yang membolehkan mereka bergerak lebih jauh.

Budaya Dan Masyarakat Yamnaya

Yamnaya diketahui daripada dapatan arkeologi. Istilah Yamnaya berasal dari ungkapan Bahasa Rusia iaitu “Yamnaya Kultura” yang bermaksud ‘budaya lubang/kubur. Ini disebabkan beberapa jenis kesan kubur yang mereka tinggalkan.

Secara ringkas, orang Yamnaya adalah kaum penggembala nomad yang pada asalnya tinggal di padang rumput Eurasia sebelum berpindah ke Barat.

Salah satu adat atau budaya Yamnaya ialah melindungi harta yang dimiliki oleh keluarga tertentu dan hanya akan diserahkan kepada salah seorang dalam keluarga tersebut.

Sebelum kedatangan kaum Yamnaya, tapak perkuburan di eropah sangat besar kerana waktu itu kubur digali dan ditanam untuk lebih dari seorang, bermakna keluasan kubur boleh memuatkan satu keluarga.

Bagaimana pun budaya kubur orang Yamnaya ditanam secara individual iaitu kubur yang diketahui hari ini, budaya tersebut mungkin berkaitan dengan gaya hidup nomad orang Yamnaya yang saling berpindah-randah dan sering bergerak secara solo.

Budaya Yamnaya yang berkembang sejak zaman awal Gangsa di Eropah telah memberi mereka kelebihan dalam penggunaan gangsa berbanding kebanyakan penduduk Neolitik zaman Batu di eropah pada masa tu.


Filem P. Ramlee Bukannya Agenda Politik Parti Politik Anda!

Tidak
lama dahulu, seorang pengarah strategik daripada PPBM membuat beberapa ulasan
tentang isu politik arus perdana yang melanda negara hari ini. Dan bagi
menjustifikasi ulasannya itu, beliau cuba mengaitkan ulasannya dengan beberapa
filem menarik lakonan Allahyarham Tan Sri P. Ramlee. Berikut beberapa bantahan terhadap
isi ulasannya:

1. Si pengarah strategik ini tidak segan-silu mempergunakan sifat tamak dalam watak Ali Baba Bujang Lapok bernama Kassim Baba (S. Shamsuddin) bagi menghentam parti lawan yang disifatkan tamak berikutan kerjasama strategik yang dijalin kedua-dua parti itu. Tetapi si pengarah mungkin sudah lupa akan perihal Sarjan (Ibrahim Pendek) dan Tarosan yang terlalu yakin kumpulan penyamun dapat merompak rumah Kassim selepas memangkah rumahnya tanpa memeriksa sama ada tanda pangkah masih ada atau tak.

Akibatnya bila kumpulan penyamun diketuai Cif (P. Ramlee) cuba menyamun rumah Kassim selepas ia ditanda, ianya berakhir dengan mereka terpalit dengan tahi (serang jamban) atau pulang hampa (semua rumah di Baghdad dipangkah Marjinah). Kerenah sebegini boleh disamakan dengan kerenah mana-mana parti termasuk parti pemerintah hari ini yang menjanjikan bulan bintang semasa kempen tetapi bila sudah berkuasa, janji itu ibarat menanam tebu di tepi bibir.

2. Si pengarah menyamakan watak Hassan (P. Ramlee) dalam filem Anakku Sazali dengan dugaan yang dihadapi figura partinya dan tidak segan menyamakan ciri dan kejahatan watak Sazali (juga lakonan P. Ramlee) dengan seorang figura politik dari parti lawan. Tetapi dalam keghairahannya menyerang, beliau menggunakan frasa ‘P. Ramlee mengisahkan’ yang dilihat pelik untuk diaplikasikan kepada Anakku Sazali. Ini kerana Anakku Sazali mendapat sentuhan pengarah India terkenal ketika itu Phani Majumdar.

Selain bertindak sebagai pengarah, beliau juga bertanggungjawab menghasilkan lakon layar filem itu. Sementara P. Ramlee yang memainkan peranan watak utama turut bertindak sebagai komposer bersama Fred Libio dan LB Ventura untuk Anakku Sazali. Justeru dalam keghairahannya menyerang, si pengarah terlupa menyemak fakta penting filem itu. Terlalu emosikah, tuan pengarah?

3. Pengarah strategik ini turut membuat satu kesilapan besar dengan menyatakan P. Ramlee menangis teresak-esak tanpa henti hingga menjadi buta dalam Antara Dua Darjat. Aneh, setahu saya Antara Dua Darjat berkisar tentang kisah cinta berlainan taraf sosial antara Ghazali (P. Ramlee) dengan Tengku Zaleha (Saadiah). Dan tiada satu adegan pun yang mendorong Ghazali menangis sehingga buta kecuali mengalami kemurungan teruk kerana menyangka dirinya menjadi punca kematian Tengku Zaleha.

Sekali lagi, si pengarah dibutakan dengan emosinya dan terlupa adegan itu wujud dalam filem Ibu Mertuaku. Dalam filem itu, Kassim Selamat patah hati dan menangis sehingga jadi buta selepas membaca telegram mengandungi berita kematian isteri tercinta iaitu Sabariah yang dipalsukan oleh ibu mentuanya Nyonya Mansor untuk memisahkan kedua-duanya.

Dan oh ya, kedua-dua filem ini berkongsi tema kritikan sosial berkenaan ketidaksamaan taraf sosial kehidupan terutama soal pendapatan, sesuatu yang masih relevan sehingga ke hari ini. Apakah si pengarah dan partinya tiada keinginan untuk menanganinya atau itu sekadar janji di bibir?

Nasihat
saya pada tuan pengarah, jika masih beria-ia nak kaitkan filem P. Ramlee dengan
naratif semasa, kajilah dulu dan bukan main hentam keromo. Ini kerana
filem-filem beliau ini kaya dengan falsafah dan nilai tersirat yang terus
relevan dengan perkembangan zaman. Ia tidak seharusnya diberi interpretasi
melalut sehingga menyebabkan anda kelihatan seperti si bodoh di mata orang
ramai. Berangan mahu jadi Trump, tuan pengarah?


Kinta Valley Home Guard: Cina Yang Melawan Komunis

Kinta Valley Home Guard. Mereka Cina, tapi mereka juga pejuang negara.

Ditubuhkan pada 1 Mei 1952, mereka ditugaskan kebanyakan masanya mengawal dan menjaga kepentingan lombong bijih timah dari sabotaj dan serangan komunis. KVHG dibubarkan pada 31 Disember 1952.

Rata-rata mereka adalah pendukung Sun Yat Sen, nasionalis China yang dimusuhi oleh Parti Komunis China.

Persengketaan ideologi antara nasionalis vs komunis di China berlarutan biarpun mereka datang berteduh di Tanah Melayu.

Kebencian mereka terhadap komunis telah dipupuk lama.

Veteran-veteran mereka kebanyakannya anggota dan pemimpin parti MCA. Malah pimpinan terawal, antara pengasas MCA iaitu Tun HS Lee, menteri kewangan Persekutuan Tanah Melayu yang pertama adalah pemimpin Cina di Tanah Melayu yang paling kuat melobi penubuhan KVHG ini ketika itu.

Asalnya dari gerakan nasionalis China, kecintaan dan semangat nasionalisme mereka dipupuk sejak bertapak di Tanah Melayu.

Mereka sedar dengan menghapuskan ancaman komunis, perpaduan dan keselamatan negara akan terjamin dan kehidupan mereka akan aman sentosa.

Terima kasih KVHG.


Polisi Ekonomi Umar Bin Abdul Aziz

Semua sedia maklum pencapaian Khalifah Umar bin Abdul Aziz selepas mengambil alih pemerintahan dari Sulaiman bin Abdul Malik. Walaupun tempoh pemerintahannya hanya bertahan selama 30 bulan, tempoh tersebut merupakan tempoh paling makmur dalam sejarah pemerintahan kerajaan Bani Umayyah. Selain didorong oleh keperibadian baginda yang warak, era tersebut turut dipengaruhi oleh beberapa polisi yang dimansuhkan dan digantikan dengan polisi yang bukan saja mesra rakyat tetapi juga mesra ekonomi.

Mewujudkan suasana pertumbuhan ekonomi yang sihat

Sebelum mengambil alih sebagai khalifah, Umar menyedari sikap khalifah-khalifah sebelumnya termasuk Sulaiman yang membebankan rakyat ketika itu. Dengan sistem ekonomi yang disifatkan tidak munasabah dan tidak memihak kepada rakyat, bukan sekali dua baginda membangkitkan perkara ini kepada pengetahuan Sulaiman tetapi tidak dilayan. Atas sebab itu, selepas menaiki takhta menggantikan khalifah sebelumnya, salah satu matlamat Umar ialah mewujudkan suasana ekonomi yang bukan saja sihat tetapi juga adil kepada rakyat.

Antara perubahan polisi yang diperkenalkan baginda ialah melarang gabenor-gabenor dan pegawai-pegawai kerajaan memonopoli aset-aset dan kekayaan negara. Selain itu, Umar turut mengeluarkan arahan tegas melarang mereka merampas harta orang awam secara zalim. Harta-harta yang dirampas sebelum perlaksanaan undang-undang baru itu dikembalikan semula kepada pemiliknya yang asal. Sekiranya ada yang memerlukan siasatan lanjut, hasil siasatan akan diumumkan kepada orang awam bagi memudahkan pemilik-pemilik yang terkesan dapat menuntut semula harta mereka. Namun sekiranya itu tidak berhasil dan tiada siapa yang menuntutnya, maka harta tersebut akan diambil alih oleh kerajaan dan dimanfaatkan untuk kepentingan awam.

Selain mengadakan perubahan polisi, Umar turut melaksanakan pembangunan kemudahan awam seperti jambatan, jalan raya, perigi-perigi dan sistem saliran. Namun dalam kesibukan perlaksanaan projek sebegini, ia dilaksanakan tanpa mengambil satu sen pun dari masyarakat di sesebuah kawasan. Malah sebagai tanda ketegasan baginda dalam soal ini, satu arahan dikeluarkan di mana gabenor-gabenor dan pegawai-pegawai kerajaan tidak mengambil kesempatan dengan mengutip cukai daripada penduduk atas alasan membiayai projek pembangunan.

Usaha begini secara tidak langsung menggalakkan orang ramai melibatkan diri dalam bidang perniagaan dan perdagangan. Kesannya, ia menambah dana baitulmal atau perbendaharaan negara terutama dari hasil zakat dan usyur/cukai perniagaan. Ini juga mengakibatkan lebih ramai orang zimmi memeluk Islam. Tindakan Umar mewujudkan suasana ekonomi yang sihat bukan saja menambahbaik pertumbuhan ekonomi negara tetapi juga terhasil dari pengetahuan yang ditimba bersama ramai ulama termasuk pengasas mazhab Maliki dan guru Imam as-Syafie, Imam Malik bin Anas rahimahullah. Ini membolehkan baginda menyusun semula pengurusan kewangan negara menjadi lebih baik semasa era pemerintahan baginda.

Pengukuhan dana baitulmal

Semasa era pemerintahan baginda, antara dana yang masuk ke baitulmal ketika itu ialah zakat, usyur, jizyah, kharaj/cukai tanah, satu perlima hasil rampasan perang dan fa’i. Pertambahan jumlah zakat yang memasuki baitulmal berlaku berikutan pertambahan pendapatan dari sektor perniagaan, perdagangan dan pertanian. Ia juga turut ditambah oleh pertambahan golongan zimmi yang memeluk Islam di mana dari situ, ia menambah bilangan orang Islam yang berzakat. Semasa era pemerintahan Umar ini menyaksikan satu fatwa berkenaan pengembangan undang-undang zakat bagi perdagangan ikan dan madu turut menyumbang kepada pertambahan dana zakat.

Tidak seperti era khalifah-khalifah lain, baitulmal dipenuhi dengan wang zakat sehinggakan pada ketika itu, tiada siapa yang layak menerima zakat. Yahya bin Said, salah seorang gabenor yang berkhidmat semasa era baginda berkata, “Aku dihantar Umar bin Abdul Aziz untuk mengutip zakat di Afrika. Selepas aku mengumpulnya, aku merancang untuk mengagihkannya kepada golongan fakir miskin. Tetapi aku tidak menjumpai satu orang pun. Ini kerana pada era Umar, baginda telah menjadikan semua orang kaya. Akhirnya, aku putuskan untuk menggunakan dana zakat untuk membeli dan membebaskan hamba-hamba.”

Bagi yang sedia maklum, jizyah merupakan satu cukai yang hanya dikenakan bagi golongan zimmi (golongan kafir yang tidak memusuhi Islam dan duduk di negara Islam) yang berdasarkan undang-undang syariah. Namun semasa era pemerintahan kerajaan Umayyah, ia turut dikenakan kepada golongan mawali (golongan bukan Arab yang memeluk Islam). Umar menyifatkan polisi tersebut satu kezaliman kepada mereka dan mengarahkan ia dimansuhkan serta-merta.

Kesannya, ramai memeluk Islam dan memuji keadilan yang diperkenalkan baginda. Namun, tidak ramai yang gembira dengan keputusan polisi baginda kerana itu akan mengurangkan bilangan pembayar-pembayar jizyah. Tetapi Umar tetap bertegas dengan berkata dalam suratnya, “Sesungguhnya Allah mengutuskan Nabi Muhammad s.a.w itu sebagai pembawa agama rahmat seluruh alam, bukannya sebagai pengutip cukai!”

Jika ada orang zimmi yang mengalami kemiskinan, jizyah tidak dikenakan kepada mereka. Bahkan, baginda menurut jejak langkah moyangnya merangkap khalifah kedua Khulafa’ Ar-Rashidin, Umar bin al-Khattab r.a yang menyalurkan dana baitulmal untuk membantu mereka. Tindakan ini bukan saja mengukuhkan hubungan kerajaan dengan rakyat malah menambah rasa percaya antara kedua-dua pihak. Malah, polisi ini juga berjaya mematikan fitnah baitulmal yang mengalami kekurangan duit bila gabenor-gabenor wilayah diarah tidak mengutip jizyah dari golongan mawali. Sebaliknya, penambahan bilangan golongan mawali ini juga membawa kepada pertambahan jumlah zakat. Ini berlaku berikutan golongan ini sememangnya kaya kerana bergiat aktif dalam bidang perdagangan dan perniagaan.

Dalam soal kharaj pula, wujud pertambahan dari dana berkenaan berikutan larangan penjualan tanah yang dikenakan semasa pemerintahan baginda. Larangan tersebut menurut Umar selari dengan tuntutan syarak. Dan bagi memastikan tanah-tanah ini dapat dimanfaatkan dengan sebaiknya, pelbagai projek membabitkan sistem pengairan dan jalan-jalan bagi memudahkan proses membawa hasil tanaman digerakkan.

Pemansuhan beberapa cukai perniagaan juga mendorong ramai orang zimmi dan mawali berkeinginan mengembangkan perniagaan mereka. Ini membawa kepada pertambahan dana usyur dan seterusnya pertambahan dana baitulmal semasa era baginda. Namun, dana dalam bentuk fa’i dan hasil rampasan perang tidak banyak semasa pemerintahan Umar. Ini kerana tumpuan baginda pada ketika itu ialah memperbaiki taraf hidup rakyat dan ekonomi negara. Dan disebabkan oleh tempoh pemerintahannya yang pendek, ia juga tidak mengizinkan baginda melancarkan operasi ketenteraan. Sebaliknya, masa tersebut diperuntukkan untuk memantapkan hubungan luar melalui perutusan surat antara baginda dengan raja-raja dan gabenor-gabenor yang mahu memeluk Islam.

Pakej rangsangan ekonomi

Pakej rangsangan ekonomi ini bukan saja berlaku pada zaman moden hari ini tetapi juga dalam mana-mana kerajaan dalam lipatan sejarah termasuk kerajaan Bani Umayyah. Bezanya, pakej rangsangan ekonomi yang diperkenalkan Umar lebih kepada pemansuhan dasar-dasar yang tidak mesra perniagaan dan tidak mesra ekonomi serta pembangunan kemudahan yang boleh merangsang aktiviti komersial di wilayah-wilayah kerajaan berkenaan.

Selain memansuhkan cukai-cukai yang dianggap tidak munasabah, baginda juga menggalakkan gabenor-gabenor wilayahnya membangunkan kemudahan-kemudahan seperti rumah tumpangan, perigi-perigi dan jalan-jalan yang baik. Bagi yang menginap di rumah tumpangan, mereka boleh menetap selama sehari semalam tetapi boleh dipanjangkan kepada sehari sekiranya tidak sihat untuk meneruskan perjalanan. Pedagang-pedagang yang kehilangan barang dagangan atau ditimpa musibah bencana alam/jenayah turut dibantu di mana kerugian mereka dijamin baitulmal.

Gabenor-gabenor dan pegawai-pegawai kerajaan turut diarahkan menolak mana-mana pemberian yang diberi oleh pedagang. Alasan di sebalik polisi ini ialah selain mengelakkan berlakunya masalah rasuah, ia juga sebagai ingatan kepada pedagang untuk lebih fokus kepada barang dagangan mereka. Jika mereka mengalami masalah muflis, hutang mereka akan diselesaikan oleh baitulmal. Ini merupakan salah satu dari galakan Umar kepada golongan ini agar tidak mudah berputus asa lebih-lebih lagi kepada yang masih hijau dalam dunia perniagaan. Piawaian berat dan ukuran sama turut dikuatkuasakan semasa era pemerintahan baginda. Umar juga turut bertegas menolak pembabitan anggota kerabat Bani Umayyah dalam bidang perniagaan bagi mengelak unsur monopoli dan menggalakkan lagi aktiviti persaingan sihat dalam dunia perniagaan.

Polisi baru pertanian

Dalam sektor pertanian pula, Umar mengeluarkan dekri melarang sebarang jual beli tanah yang terikat dengan sewaan melainkan sekiranya ia diperoleh semasa peperangan. Namun, sekiranya perjanjian tersebut sudah ada sebelum polisi ini dilaksanakan, penyewa boleh saja berzakat sebagai ganti kepada sewaan berkenaan. Selain itu, baginda juga menghapuskan cukai-cukai yang dianggap membebankan golongan tani. Berdasarkan analisis Umar, kebanyakan tanah yang diusahakan terbiar begitu saja kerana beban cukai yang ditanggung golongan tani. Kerana bimbang dikenakan denda atau hukuman lebih berat, mereka lebih suka menjualnya daripada menanggung beban cukai.

Umar juga bertanggungjawab menggerakkan dasar mengusahakan tanah terbiar dengan menggalakkan orang ramai membuka tanah baru untuk tujuan pertanian atau pembangunan. Selain memansuhkan cukai-cukai, baginda juga mewujudkan pinjaman kepada golongan tani yang mahu memajukan kebun mereka dan hanya mengenakan cukai kepada tanah yang menghasilkan pendapatan. Umar juga melarang tanah wakaf dimiliki oleh sesiapa saja dan seharusnya dimanfaatkan untuk kegunaan orang Islam. Jika ada tanah terbiar tanpa diketahui siapa pemiliknya, ia akan diambil alih oleh gabenor wilayah untuk tujuan pertanian atau pembangunan dan hasilnya akan disalurkan kepada baitulmal.

Dana awam baitulmal

Umar amat menjaga soal dana awam baitulmal dan berusaha memastikan dana tersebut sampai kepada golongan sepatutnya. Terdapat banyak kisah menarik berkenaan perkara ini. Misalnya, seorang wanita yang juga hamba kepada Dhi Ashbah mengadu dinding rumahnya terlalu rendah sehingga boleh diceroboh penjenayah dan harta miliknya dicuri. Selepas mendengar aduan tersebut, Umar mengirim surat kepada gabenornya di Mesir, Ayub bin Syurabhil untuk meninggikan dinding rumah wanita berkenaan.

Jika ada orang awam yang mengalami masalah hutang, dana tersebut akan digunakan untuk menyelesaikan hutang termasuk bagi orang yang telah tiada melainkan hutang tersebut datang dari sumber haram dan maksiat. Ada juga yang disalurkan untuk menyelesaikan denda yang dikenakan ke atas orang ramai yang melakukan kesalahan jenayah. Semasa era pemerintahan baginda, dana awam baitulmal amat banyak sehingga memeningkan kepala gabenor-gabenor wilayah ketika itu. Salah seorang daripada mereka di Kufah mengirimkan surat kepada Umar untuk mencadangkan penyelesaian kepada perkara tersebut.

Sebaik mendengar keluhan gabenor berkenaan, baginda mencadangkan dana tersebut digunakan untuk membayar hutang mana-mana tentera yang mengalami masalah hutang atau kekurangan wang untuk melangsungkan perkahwinan mereka. Sebaik diterima di Kufah, ia dibacakan kepada khalayak ramai di Masjid Kufah bagi membolehkan penduduk yang terkesan mendapatkan bantuan. Semua ini datang daripada dana awam baitulmal.

Selain masalah hutang, Umar turut mengambil berat nasib rakyatnya dari kalangan orang kelainan upaya (OKU). Bagi mereka yang mengalami masalah lumpuh atau masalah kesihatan yang teruk, mereka diberi seorang hamba untuk membantu menguruskan kehidupan mereka. Dan bagi orang buta pula, mereka diberi hamba bagi membantu mereka bergerak ke mana-mana. Bagi golongan hamba dan tawanan perang pula, mereka tetap dilayan dengan baik dan baginda berusaha membebaskan mereka dari belenggu perhambaan dan penawanan.

Perlindungan ini turut dikenakan ke atas mana-mana individu yang dituduh di bawah kod jenayah syariah seperti hudud dan qisas. Malah, dalam suratnya kepada gabenor-gabenor dan pegawai-pegawai kerajaan, Umar mahukan mereka (hamba, tawanan perang dan penjenayah) tidak dibebankan sehingga ke tahap tidak boleh berdiri semasa bersolat. Pada musim panas dan musim sejuk, tawanan dan penjenayah diberi pakaian dan makanan sewajarnya mengikut musim tersebut. Dan untuk mengelak masalah pecah amanah dan salah guna kuasa, gaji gabenor dan pegawai kerajaan ditambah dan apa-apa keistimewaan yang diterima semasa era khalifah-khalifah terdahulu dimansuhkan.

Teliti

Umar amat berhati-hati dalam soal pengurusan baitulmal sehinggakan dalam soal pelita, baginda mempunyai beberapa lampu di mana sebahagian diperuntukkan untuk urusan rasmi kerajaan sementara bakinya digunakan untuk urusan peribadi dan keluarga. Antara sebab bila ditanya puteranya ialah baginda tidak mahu dianggap menyalahguna kepentingan awam untuk kepentingan peribadinya pada hari akhirat kelak. Malah dalam koresponden suratnya dengan Gabenor Madinah Abu Bakr bin Muhammad bin  Amru bin Hazm, baginda menasihati gabenornya itu agar tidak menggunakan lilin untuk urusan perjalanan rasmi sekiranya hendak ke mana-mana pada waktu malam untuk urusan peribadi. Dalam satu surat yang lain pula, Umar menasihati seorang gabenor agar tidak membazirkan penggunaan kertas. Ini bertujuan mengelak pembaziran dana baitulmal dan perbelanjaan yang bersifat berlebihan.

SUMBER

Mohd Nor, Radiah. (2015). Open Journal of Social Sciences. Success Factors for Baitulmal Management during the Reign of Caliph Umar ibn Abdul Aziz. http://dx.doi.org/10.4236/jss.2015.35013


Rock Melon Tuan Haji Jaafar!

1. Ini Tuan Haji Jaafar, pengusaha tanaman Rock Melon di Bt. 8 Lekir, Manjung, Perak. Beliau mengusahakan tanaman buah-buahan ini sejak hampir setahun yang lalu, dibantu seluruh keluarganya dan beberapa orang pekerja.

2. Beliau merupakan pengusaha Rock Melon pertama seumpamanya di Perak. Tanaman ini diusahakan menggunakan teknik fertigasi dengan semaian benih hibrid yang diimport khas dari Jepun.

3. Rock Melon adalah buah yang biasa dihidangkan sebagai pencuci mulut atau dihidangkan sebagai buahan pilihan. Ia mengandungi khasiat antioksidan, dikatakan antara elemen mencegah kanser. Rangup dan sedap dihidangkan sejuk!

4. Tuan Haji Jaafar mendapat bantuan Jabatan Pertanian Negeri Perak untuk mengusahakan tanaman ini di atas plot tanah Jabatan Pertanian sendiri. Beliau menyewa dengan Jabatan Pertanian dan memanfaatkan setiap inci plot yang disewa dengan empat rumah hijau, setiap satunya menempatkan sebanyak 1000-1250 pokok Rock Melon.

5. Sekalipun pendebungaan untuk menghasilkan buah dibuat secara manual, iaitu mengambil polen dari bunga jantan dan dibawa ke bunga betina menggunakan spatula atau apparatus biasa, benih Rock Melon masih perlu diimport dari Jepun dengan harga 35 sen sebiji.

6. Benih Rock Melon yang ditanam akan melalui tempoh semaian sehingga 10 hari sebelum dipindahkan ke rumah hijau untuk membesar dan matang sehingga 65 hari.

7. Pada hari ke-59, iaitu seminggu sebelum buah dipetik pada hari ke-65, pokok akan dibiarkan tertekan dengan dikurangkan air menjadi seliter sehari berbanding dua liter apabila pokok membesar.

8. Ini bertujuan untuk memberi tekanan kepada pokok, yang menjadikan buah Rock Melon lebih manis dan sesuai dipetik pada hari ke-65.

9. Seminggu yang terakhir tersebut, pokok akan menjadi kering akibat kekurangan air (seperti gambar) dan genap 65 hari, buahnya sidah boleh dipetik dan dijual.

10. Rock Melon ini dijual pada harga ladang RM5 sekilo, di ladang Tuan Haji Jaafar pada Isnin, Selasa dan Jumaat setiap minggu. Hari lain dalam seminggu adalah hari jualan borong dan penghantaran ke premis-premis yang menjual hasil pertanian seumpamanya.

11. Buah dari ladang ini insyaAllah dijamin manis, dan dengan berat sebiji sehingga lebih 1.8kg sebiji. Berat ini menunjukkan bahawa buah dari ladang ini diklasifikasikan sebagai gred A.

12. Kalau kau melalui Mukim Lekir, dalam perjalanan ke Bandar Manjung atau ke Lumut dari arah Teluk Intan, perhatikan di sebelah kiri, Jabatan Pertanian Perak Daerah Manjung yang terletak betul-betul di belakang Klinik Kesihatan Lekir. Nampak banyak rumah hijau dan disitu Rock Melon ini menanti anda

13. Inisiatif yang diusahakan melalui bantuan Jabatan Pertanian sebegini juga terdapat di semua Jabatan Pertanian seluruh negara. Tuan Haji Jaafar tahu dan berani memanfaatkannya dan sehingga kini berjaya mencapai sehingga lebih 400kg dalam sekali tuaian Rock Melon setiap 65 hari kematangan pokok. Terima kasih Jabatan Pertanian dan Kementerian Pertanian dan Industri Asas Tani.

14. Dijual segar, terus dari ladang. Kami dah rasa buahnya. Manis!


Logam Yang Melawan Hukum Fizik

Penyelidik telah mengenalpasti logam yang mampu mengalirkan elektrik tanpa mengalirkan haba. Ciri ini merupakan ciri yang telah melawan pemahaman bagaimana sepatutnya konduktor berfungsi.

Logam tersebut ditemui pada tahun 2017. Logam yang telah melawan Hukum Wiedemann-Franz. Hukum ini menyatakan pengalir elektrik yang bagus juga merupakan pengalir haba yang bagus. Ini adalah sebab mengapa peranti dan barang elektronik akan menjadi panas apabila digunakan.

Namun, hal ini tidak berlaku pada bahan vanadium dioksida – bahan yang yang dikenali mempunyai kemampuan unik untuk bertukar dari penebat kepada logam pengalir elektrik pada suhu 67 darjah Celsius.

Menurut ketua penyelidik yang menemui logam ini, Junqiao Wu dari Berkeley Lab’s Materials Sciences Division, penemuan ini merupakan penemuan teras yang amat penting dalam memahami perilaku elektronik dalam konduktor baharu.

Ciri bahan ini bukan sahaja telah membuka lembaran dalam memahami konduktor, ia juga sangat berguna dalam pembangunan teknologi. Pada suatu hari nanti, logam ini dapat digunakan untuk menukarkan sisa haba dari enjin dan barang elektronik menjadi elektrik. Lebih baik, ia dapat digunakan untuk menghasilkan tingkap yang memberikan kesejukan di dalam rumah.

Kita sudah pun mengetahui beberapa bahan yang mampu mengalirkan elektrik lebih baik berbanding haba. Tetapi ia hanya dapat dimanifestasi ciri tersebut pada suhu beratus darjah bawah sifar. Hal ini telah menjadikan bahan-bahan tersebut tidak begitu praktikal untuk dijadikan aplikasi di dunia sebenar.

Vanadium dioksida dapat menjadi hanya pengalir elektrik pada suhu hangat di atas suhu bilik – ini lebih praktikal. Dalam usaha untuk menemui ciri tersebut, pasukan saintis itu melihat bagaimana elektron bergerak dalam hablur kekisi (lattice crystal) vanadium dioksida serta melihat berapa banyak haba yang telah dihasilkan.

Mengejutkan, mereka menemui pengaliran haba yang dihasilkan oleh elektron 10 kali lebih kecil berbanding apa yang sepatutnya berlaku mengikut Hukum Wiedemann-Franz. Hal ini berlaku kerana elektron dalam logam tersebut bergerak secara bersama seperti bendalir, berbeza dengan elektron dalam logam lain yang bergerak secara individu.

Vanadium dioksida juga mempunyai kemampuan unik menjadi lutsinar pada 30 darjah Celsius, tetapi mampu memantulkan cahaya infra-merah pada suhu atas 60 darjah Celsius walaupun masih lutsinar pada cahaya nampak. Ini bermaksud, logam ini digunakan sebagai penyadur tingkap yang dapat mengurangkan haba yang masuk ke dalam rumah tanpa perlu menggunakan penghawa dingin.

Banyak kajian dapat dibuat untuk eksploitasi bahan ini untuk membangunkan teknolog yang lebih baik di masa hadapan.

RUJUKAN:


Perihal Matahari Terbit Dari Barat

Sejak
akhir-akhir ini, saya mendapati ada banyak khabar-khabar angin yang berlegar di
media sosial berkaitan dengan tanda-tanda kiamat besar. Seingat saya pada tahun
lepas, negara kita pernah dilanda musim kemarau sehingga menyebabkan penurunan
paras air yang mendadak di beberapa sungai dan tasik. Dalam kekalutan itu,
tiba-tiba tampil pula beberapa individu yang mendakwa kononnya musim kemarau
tersebut menandakan Dajjal akan muncul tidak lama lagi.

Tidak
kurang juga ada sesetengah individu mendakwa kononnya kejadian matahari terbit
daripada barat boleh berlaku pada bila-bila masa sahaja dalam masa terdekat.
Lagi parah, ada yang cuba untuk menguatkan dakwaan mereka dengan firasat atau
mimpi yang mereka yang pernah alami. Oleh itu, saya ingin menjelaskan serba
sedikit tentang perihal matahari terbit daripada barat.

Walaupun
tiada dalil-dalil sahih yang menerangkan tentang susunan atau kronologi
tanda-tanda kiamat besar, namun tidak salah untuk kita membincangkan hal ini
asalkan tidak menyalahi akidah kita sebagai orang Muslim. Lagipun, ada beberapa
hadis sahih yang menerangkan bahawa tanda-tanda kiamat tidak akan berlaku
secara mengejut atau sekaligus. Tanda-tanda kiamat berlaku secara satu demi
satu seperti dalam hadis berikut:

Daripada Abu Hurairah RA bahawa Nabi SAW bersabda:

خُرُوجُ الْآيَاتِ بَعْضِهَا عَلَى إِثْرِ بَعْضٍ، يَتَتَابَعْنَ
كَمَا تَتَتَابَعُ الْخَرَزُ فِي النِّظَامِ

Maksudnya: “Munculnya tanda-tanda (Kiamat) sebahagian mengikuti
bahagian yang lain, saling mengikuti bagaikan mutiara pada sebuah ikatan”.
[Lihat: Mu’jam al-Awsath (4271)]

Selain itu juga, daripada Abdullah bin ‘Amr RA bahawa Rasulullah
SAW bersabda:

الآيَاتُ خَرَزَاتٌ مَنْظُوْمَاتٌ فِيْ سِلْكٍ، فَإِنْ يُقْطَعِ
السِّلْكُ؛ يَتْبَعْ بَعْضُهَا بَعْضًا

Maksudnya: “Tanda-tanda (Kiamat) seperti mutiara yang tersusun
pada seutas benang, jika benang itu dipotong maka sebahagiannya akan mengikuti
sebagian yang lain (jatuh)”. [Riwayat Ahmad (7040)]

Tambah
lagi, terdapat juga beberapa ijtihad para ulama tentang susunan atau kronologi
tanda-tanda kiamat besar. Antaranya mengikut Syeikh al-Mubarakfuri:

اعْلَمْ أَنَّ الرِّوَايَاتِ قَدِ اختلفت في ترتيب الايات العشر
ولذ اخْتَلَفَ أَهْلُ الْعِلْمِ فِي تَرْتِيبِهَا فَقَدْ قِيلَ إِنَّ أَوَّلَ
الْآيَاتِ الدُّخَانُ ثُمَّ خُرُوجُ الدَّجَّالِ ثُمَّ نُزُولُ عِيسَى عَلَيْهِ
السَّلَامُ ثُمَّ خُرُوجُ يَأْجُوجَ وَمَأْجُوجَ ثُمَّ خُرُوجُ الدَّابَّةِ ثُمَّ
طُلُوعُ الشَّمْسِ مِنْ مَغْرِبِهَا فَإِنَّ الْكُفَّارَ يُسْلِمُونَ فِي زَمَنِ
عِيسَى عَلَيْهِ السَّلَامُ حَتَّى تَكُونَ الدَّعْوَةُ وَاحِدَةً

Maksudnya:
“Ketahuilah bahawa riwayat-riwayat ini (berkaitan tanda-tanda besar Kiamat)
telah menjadi perselisihan pada susunan tanda-tanda yang sepuluh (tanda besar
Kiamat). Untuk itu, telah berselisih para ahli ilmu dalam menentukan susunannya.
Telah dikatakan bahawasanya tanda besar Kiamat yang pertama adalah Asap,
kemudian keluarnya Dajjal, kemudian turunnya Isa AS, kemudian keluarnya Ya’juj
dan Ma’juj, kemudia keluarnya al-Dabah, kemudian terbit matahari dari Barat
kerana orang kafir memasuki Islam pada zaman Nabi Isa AS sehingga dakwah ini
menjadi satu”. [Lihat: Tuhfah al-Ahwazi, 346/6]

Menurut
Amin Muhammad Jamaluddin, penulis buku “Perang Armageddon dan Kedatangan
Imam Mahdi A.S.”, dalil-dalil sahih mengenai matahari terbit dari barat
membuktikan bahawa adalah mustahil untuk petanda ini bermula terlebih dahulu:

1. Rasulullah bersabda,

“Tidak akan terjadi kiamat sehingga matahari terbit dari tempat
terbenamnya, apabila ia telah terbit dari barat dan semua manusia melihat hal
itu maka semua mereka akan beriman, dan itulah waktu yang tidak ada gunanya
iman seseorang yang belum pernah beriman sebelum itu.”

(Riwayat
Bukhari dan Muslim dari Abu Hurairah. Dan riwayat Ahmad, Abu Dawud dan Ibn
Majah)

2.
Diriwayatkan oleh al-Bukhari rahimahullah dari Abu Hurairah Radhiyallahu anhu,
bahwa Rasulullah Shallallahu ‘alaihi wa sallam bersabda:

لاَ
تَقُوْمُ السَّاعَةُ حَتَّى تَقْتَتِلَ فِئَتَانِ… (فَذَكَرَ الْحَدِيْثَ،
وَفِيْهِ:) وَحَتَّى تَطْلُعَ الشَّمْسُ مِنْ مَغْرِبِهَا، فَإِذَا طَلَعَتْ؛ آمَنُوا
أَجْمَعُوْنَ، فَذَلِكَ حِيْنَ لاَ يَنْفَعُ نَفْسًا إِيْمَانُهَا لَمْ تَكُنْ
آمَنَتْ مِنْ قَبْلُ أَوْ كَسَبَتْ فِيْ إِيْمَانِهَا خَيْرًا.

“Tidak
akan terjadi Kiamat hingga ada dua kelompok yang saling berperang… (lalu beliau
menuturkan hadits, dan di dalamnya:) hingga matahari terbit dari barat, lalu
jika ia telah terbit, maka semua orang akan beriman, ketika itu tidaklah
bermanfaat lagi iman seseorang yang belum beriman sebelum itu, atau dia (belum)
mengusahakan kebaikan dalam masa imannya.”

3. Pada hadis yang diriwayatkan oleh Al Hafizh Abu Bakar bin
Mardawiyah dari ‘Abdullah bin Abu Aufa, berkata ia:

“Aku mendengar Rasulullah bersabda: “Sesungguhnya akan datang
kepada manusia suatu malam yang sama lamanya dengan tiga malam kamu ini,
apabila peristiwa itu terjadi maka ia akan diketahui oleh orang-orang yang
sedang berbuat amal sunnat, dimana apabila salah seorang mereka membaca satu
hizib (dari Al Qur’an) kemudian dia tidur, setelah bangun iapun membaca satu
hizib lagi, kemudian ia tidur, dan ketika mereka melakukan itu, maka
orang-orang saling berteriak: “Ada apakah ini?”, maka mereka pun lari
berlindung ke masjid-masjid dan tiba-tiba mereka melihat matahari sudah terbit
dari tempat terbenamnya, sehingga apabila ia telah sampai di tengah langit,
iapun kembali.”

Al Hafizh Al Baihaqi dalam kitab “Al Ba’tsu Wa Annusyur”
meriwayatkan suatu hadis dari Ibn Mas’ud tentang hal ini:

“Pada malam itu seorang laki-laki akan memanggil tetangganya:
“Wahai saudara apakah yang telah terjadi terhadap kita pada malam ini? Aku
telah tidur sampai puas dan akupun telah shalat sampai penat”, kemudian
dikatakanlah kepadanya (matahari): “Terbitlah kamu dari tempat terbenammu” dan
itulah hari yang tidak berguna iman seseorang yang tidak pernah beriman
sebelumnya atau berbuat baik dalam imannya.”

(Fathul
Baari, Kitaburriqaq, Juz 11, Bab Thulu’issyamsi Min Maghribiha. Dan lihat
kitabul-Fitan Wal-Malahim, Zikru Thulu’issyamsi Min Maghribiha)

Ketiga-tiga
hadis ini menunjukkan bahawa iman dan amal kebaikan manusia tidak lagi diterima
selepas terbitnya matahari daripada barat. Hal ini kerana pintu taubat telah
tertutup selepas berlakunya peristiwa tersebut.

Maka,
di sini kita perlu berfikir sejenak. Jikalau benar petanda tersebut yang
bermula terlebih dahulu, jadi untuk apa Allah menetapkan kemunculan Imam Mahdi,
Dajjal, Nabi Isa AS dan Yakjuj Makjuj?

Bukankah
kesemua kejadian ini adalah bertujuan untuk menguji keimanan orang-orang Muslim
ketika itu? Untuk apa pula Imam Mahdi dan Nabi Isa AS menaikkan syiar Islam
ketika itu sedangkan iman dan amalan kebaikan sudah tidak berguna lagi?

Nasihat saya, kefahaman kita terhadap tanda-tanda kiamat perlulah didasari oleh rujukan-rujukan yang sahih, bukannya dengan tafsiran sendiri dengan semberono. Saya menyeru saudara-saudara seagama sekalian supaya jauhilah sebarang unsur syirik dan khurafat dalam membincangkan perihal tanda-tanda kiamat.

Dalil-dalil mengenai tanda-tanda kiamat sepatutnya menguatkan keimanan kita terhadap Allah SWT serta kerasulan junjungan Nabi Muhammad SAW, bukannya merosakkan keimanan kita. Sekian.

Sumber:


Harimau Mati Meninggalkan Belang…

Sosok yang dikenali sebagai Ismail Rantai ini bukan satu nama asing bagi veteran pasukan-pasukan keselamatan serta mereka yang meminati pasukan keselamatan. Meski arwah sudah tiada, namanya masih kekal meniti di bibir rakan-rakannya. Ternyata kerinduan mereka terhadap beliau masih belum padam. Manakan tidak. Beliau adalah antara lapis awal yang membentuk pasukan VAT69 Komando, dan merupakan antara insan yang menjayakan pasukan tersebut sehingga menjadi lagenda.

Di kalangan rakyat Malaysia, mungkin ramai yang tidak hairan, malah tidak tahu, tentang insan ini serta rakan-rakan beliau serta pasukan mereka. Malah di kalangan pasukan rakan sekalipun, ada yang mencebik. Namun, di peringkat antarabangsa, di kalangan pasukan-pasukan luar, nama mereka cukup harum – malah sinonim sebagai pakar peperangan gerila antara terbaik dari tanah watan ini. Bersama-sama rakan-rakannya, Allahyarham Ismail Rantai menetapkan standard yang cukup tinggi bagi pasukan mereka.

Semangat beliau memang tidak ternafi, malah tidak tertiru sehingga sekarang. Ada saja cerita tentang arwah yang dikisahkan rakan-rakannya, dan mendengarkan cerita-cerita tersebut, ternyata, musuh mempunyai sebab yang cukup kuat untuk merasa gerun jika bertembung dengan kumpulan pejuang berani mati ini. Tidak ada sebab yang lebih utuh buat mereka mengorbankan masa remaja mereka, melainkan demi tanah air tercinta.

Ditinggalkan keluarga, insan tersayang..malah anak-anak yang membesar, demi sebuah perjuangan jauh di belantara kita yang berdurikan musuh tidak kenal erti kemanusiaan. Apa sangatlah setakat gaji mereka sekitar RM150.00, bersama elaun hutan RM5.00 sehari. Tidak ada istilah mewah dalam penghidupan mereka, dan keluarga mereka menanggung tekanan yang maha tinggi. Masakan tidak. Ditinggalkan suami..ditinggalkan ayah, berbulan-bulan lamanya..melangsungkan penghidupan sendirian. Ada yang tak dapat memahami dan mula memberontak. Yalah..suami orang..ayah orang lain..ada saja dengan mereka. Kenapa suami aku..ayah aku tak ada? Apa dibuat lama-lama dalam hutan tu? Menikah dengan bunian ke?

Namun, bagi sosok-sosok lagenda ini, mereka mengamalkan prinsip orang dulu-dulu – menanam pokok durian yang takkan sempat mereka nikmati, demi untuk anak cucu. Begitu jugalah dengan sosok-sosok ini – mereka mengejar keamanan bukan demi diri mereka..tetapi demi anak cucu mereka. Dan alhamdulillah..ramai yang sempat melihat anak cucu mereka berlarian gembira di bumi bertuah ini.

Kalau nak diceritakan tentang arwah ayahanda Ismail Rantai ini, ternyata semangat beliau memang tidak dapat dinafikan. Seperti yang diceritakan oleh seorang veteran VAT68 Komando, Encik Mustafa Hj Zainal. Menurut beliau, ada sekali, mereka sedang bermain bola di padang kem PPH Ulu Kinta itu.

Sedang mereka rancak meneruskan permainan, kelihatan arwah Ismail Rantai sedang menaiki motor ( motor Honda lama jenis handle lurus tu) menuruni bukit. Ketika beliau sedang mengambil selekoh, motor tersebut tiba-tiba tumbang dan mengelongsor di atas pasir-pasir halus yang berterabur di sepanjang jalan. Apa yang berlaku menyebabkan kesemua mereka terkesima.

Aduh…bisik masing-masing. Kemudian, kelihatan arwah bangun. Beliau ketika itu sedang memakai singlet PT ( Latihan Jasmani) berwarna kuning tidak berlengan. Kelihatan separuh lengannya putih akibat geseran di atas pasir tersebut. Kemudian, keputihan itu dirona merah darah yang mula meresap keluar. Kalau anda pernah luka, pasti anda tahu bagaimana pedihnya bila luka tersebut menampakkan isi putih semata, dan kemudian perlahan-lahan darah merah mula keluar. Aduh..peritnya janganlah diceritakan. Kalau kita, mungkin terlentang menadah langit menahan sakit.

Namun, lain pula dengan arwah. Dengan muka tidak puas hati, arwah Ismail Rantai telah membangunkan motorsikalnya. Dipusingnya motor tersebut ke arah beliau datang. Motor itu dihidupkan semula dan dipecut meaiki bukit itu semula. Dalam keadaan semua yang sedang bermain bola itu masih terkebil-kebil, beliau kelihatan menuruni semula bukit itu pada kelajuan penuh.

Selekoh yang tadinya “memakan”nya ditala semula. Dengan penuh yakin, beliau mengambil semula selekoh itu, dan kali itu, ternyata beliau berjaya mengawal motorsikal tersebut. Melihat kehebatan beliau, anak-anak buahnya hanya mampu bertepuk tangan dan bersorak. Selepas itu, barulah arwah menuju ke klinik untuk mendapatkan rawatan. Kata rakan-rakan arwah, kalaulah tak kerana beliau lepas pusingan kali itu, pasti akan diulanginya berkali-kali sampai beliau berjaya.

Namun, di sebalik wajah beliau yang garang, serta semangatnya yang kental, ternyata beliau punya taman di hati. Ketika beliau menjadi SI ( pangkat tertinggi kategori bukan pegawai), anak-anak buahnya cukup senang. Setiap kali nappy break ( rehat pagi), mereka tidak perlu berhabis di kantin. Sebaliknya, mereka dijemput makan di rumah beliau, sementelah isteri arwah memang suka memasak. Sayangnya beliau kepada keluarga dan anak-anak buahnya tidak dapat dinafikan – meski segarang-garang beliau.

Dan semangat itulah yang beliau bawa sepanjang hayatnya..semangat yang mungkin sukar ditiru oleh sesiapa daripada mana-mana pasukan sekalipun. Semangat orang lama, kata orang. Bukan berniat mahu membezakan sesiapa, tetapi di situ terkandung pengajaran yang boleh diambil oleh perwira-perwira zama kini. Senjata sahaja..gaji sahaja..bukan sebab yang cukup kukuh untuk membuatkan kita tekad meneruskan perjuangan. Semangat itu adalah satu legasi yang harus disambung dan tidak dibenarkan putus.

Jangan diambil pengajaran daripada mereka-mereka yang kini berada di kedudukan tinggi, tapi memperolehinya melalui cara yang tidak betul – bergantung kepada bodekan semata, sedangkan semasa bertugas, sibuk dengan pelbagai alasan..sakit pingganglah, sakit kakilah. Ya, bila tiba saat kini, insan sebegitu mungkin mendapat kedudukan. Namun sampai bila mereka mampu menipu sejarah? Apa terjamin keselamatan anak-anak buah yang mengikut mereka? Apa terjaga kebajikan mereka?

Jangan ditidakkan semangat orang lama sebegini. Ya..zaman mereka sudah berlalu. Sama juga seperti kita. Zaman kita juga akan berlalu. Akan sampai masa di mana kita juga akan kehilangan segala kekuatan dan kemampuan. Namun, yang akan terus menjadi warisan yang akan berdenyut di setiap pembuluh darah pewaris kita, adalah semangat dan perjuangan kita. Kita mungkin punya mata yang berbeza..tapi dalam keadaan tertentu, biarlah kita menilai daripada pandangan yang sama.

Hanya ini tanah tumpah darah yang kita miliki..takkan ada yang lain bagi keturunan kita. Dan pada masa yang sama, berterima kasihlah kepada mereka-mereka yang telah mengorbankan zaman mereka untuk kita. Ingatlah bahawa tanggungjawab kita juga untuk meninggalkan legasi yang sama kepada anak-cucu kita. Kita takkan hidup selamanya. Harimau mati meninggalkan belang..insan mati meninggalkan jasa. Maka, jasa apakah yang bakal kita tinggalkan?

Al-fatihah kepada ayahanda Ismail Rantai..serta semua pejuang-pejuang bangsa yang telah kembali. Semoga mereka terus diberikan rahmat di sana..=WRA=


Siapa Orang Melayu Pertama Menunaikan Haji?

Siapa orang Melayu yang pertama sekali menjejakkan kaki ke bumi Makkah dan menunaikan haji?

Tidak dapat dipastikan dengan jelas siapakah orang Melayu pertama yang pergi menunaikan haji, kerana tidak ada sumber-sumber yang menceritakan secara jelas siapakah orang Melayu pertama yang pergi menunaikan haji.

Namun, orang Melayu telah berlayar ke Makkah dan menunaikan haji sejak zaman awal penyebaran agama Islam di Kepulauan Melayu lagi.

Catatan seorang penulis Portugis,Tome Pires menceritakan bahawa dua orang pemerintah Kesultanan Melayu Melaka iatu Sultan Mansur Shah (1459 ~1477) pernah berhasrat untuk menunaikan haji ke Makkah namun tidak sempat kerana baginda telah mangkat sebelum berangkat ke sana.

Pengganti baginda, iatu Sultan Alauddin Riayat Shah (1477 ~1488) juga berhasrat untuk pergi menunaikan haji dan persediaan juga telah dibuat termasuklah menyediakan emas yang berganda banyaknya dan kapal untuk pergi menunaikan haji,namun baginda juga tidak sempat kerana baginda mangkat disyaki akibat diracun.

Jenazah Sultan Alauddin Riayat Shah akhirnya dikebumikan di Pagoh, Johor,d an dikenali sebagai Marhum Pagoh.

Mungkin sumber kukuh yang terawal menceritakan mengenai orang Melayu pertama pergi haji ialah Hikayat Hang Tuah. Dalam hikayat itu,diceritakan dengan jelas bahawa Laksamana Hang Tuah pernah singgah ke Makkah untuk menunaikan haji dan juga pernah berziarah ke Madinah untuk menziarahi Makam Rasulullah s.a.w. Beliau sedang dalam perjalanan ke Rum (Turki) untuk membeli meriam dan kelengkapan senjata untuk pertahanan Kesultanan Melaka.

Pada abad ke 16 pula ,semakin ramai orang dari Kepulauan Melayu mula pergi ke Makkah untuk menunaikan haji. Antara ulama yang terawal dari Kepulauan Melayu pergi menunaikan haji ialah Syeikh Hamzah Fansuri dan Syeikh Abdur Rauf Singkel pada akhir abad ke 16.Kedua-dua mereka berasal dari Acheh.

Pada masa itu juga, munculnya beberapa pelabuhan-pelabuhan besar di sekitar Kepulauan Melayu, yang bukan sahaja berfungsi sebagai pusat perdagangan entrepot malahan menjadi pusat persinggahan jemaah haji dari Kepulauan Melayu sebelum tiba di Makkah.

Syeikh Yusuf Tajul Khalawati al-Makasari juga antara ulama terawal di Kepulauan Melayu yang pergi menunaikan haji pada tahun 1644.Beliau ketika itu sedang dalam perjalanan mempelajari ilmu keagamaan daripada ulama-ulama terkenal di sekitar Yaman dan Syam.Selepas menghabiskan pembelajarannya di Tanah Arab,beliau akhirnya kembali ke Gowa di Sulawesi,namun apabila Gowa ditakluk oleh Belanda,beliau berlayar ke Banten dan di sana beliau menjadi penasihat kepada Sultan Ageng Tirtayasa (1633 ~1681).

Kesultanan Banten, yang pada masa itu menguasai pantai barat Jawa dan selatan Sumatera juga menghantar satu utusan untuk pergi menunaikan haji yang diketuai oleh Abu Nasr Abdul Kahhar,putera kepada Sultan Ageng Tirtayasa. Sekembalinya putera tersebut dari Makkah,beliau dikenali sebagai Sultan Haji.

Sebelum Perang Dunia Kedua, golongan yang paling banyak merantau ke luar negara,terutamanya ke Makkah dan Madinah ialah golongan alim ulama,cendekiawan dan para pembesar. Golongan rakyat biasa yang ingin menunaikan haji pada masa itu ada yang sanggup menjual seluruh harta dan tanah mereka untuk memastikan perbelanjaan di tanah suci mencukupi.

Antara penulisan terawal orang Melayu mengenai pengembaraan menunaikan haji ialah kitab Tuhfat al Nafis (ditulis sekitar tahun 1860-an) dan Hikayat Pelyaran Abdullah yang dikarang oleh Munsyi Abdullah yang pergi menunaikan haji di Makkah pada tahun 1854.

Selepas era imperialisme di Kepulauan Melayu oleh kuasa British dan Belanda,ramai kerabat diraja Melayu yang bertolak ke Makkah untuk menunaikan haji. Misalnya,Sultan Zainal Abidin III, sultan negeri Terengganu Darul Iman bersama kaum kerabatnya pergi menunaikan haji dan tiba di Makkah 19 Zulhijjah 1332 Hijrah. Kerabat keturunan diraja Johor dan Riau-Lingga juga pernah pergi menunaikan haji ke Makkah sekitar abad ke 19.

Apabila pihak British berjaya menguasai Tanah Melayu,mereka melantik Haji Abdul Majid Zainuddin sebagai Pesuruhjaya Jemaah Haji pertama yang bertanggungjawab ke atas segala hal jemaah haji termasuk masalah kesihatan, keselamatan, perjalanan, dan kebajikan para jemaah haji yang ketika itu menggunakan kapal laut untuk ke Tanah Suci. Beliau memuatkan pengalamannya mengurus jemaah haji dari Tanah Melayu selama 20 tahun dalam satu catatan bertajuk “A Malay Pilgrimage to Mecca”.

Ketika berada di tanah suci,bahasa Melayu berfungsi sebagai bahasa pemersatu seluruh jemaah haji dari Kepulauan Melayu,termasuklah dari Semenanjung Tanah Melayu, Sumatera, Jawa, Borneo, Sulawesi dan Kepulauann Maluku.

Ketika di Arafah,kesemua wakil jemaah haji dari seluruh kawasan Kepulauan Melayu akan berbincang mengenai masalah umat Islam sedunia yang dijajah oleh kuasa asing.Seorang cendekiawan Belanda,Snouck Hurgronje menceritakan bagaimana orang dari seluruh Nusantara ikut membicarakan mengenai perjuangan rakyat Acheh terhadap Belanda dan masalah penjajahan kuasa asing Barat terhadap umat Islam seluruh dunia.

Menjelang Perang Dunia Pertama,muncul banyak bukti yang lebih banyak berkaitan aktiviti mengerjakan haji masyarakat Melayu di Malaysia. Banyak artifak, manuskrip, bahan bercetak dan gambar direkodkan orang Melayu yang pergi ke Makkah menunaikan haji.

Selepas itu ramai cendikiawan Melayu dan golongan terpelajar yang pernah ke Makkah menunaikan haji dan umrah mengabdikan pengalaman mereka dalam bentuk tulisan bagi berkongsi ilmu dengan orang lain.

Beberapa manuskrip bertulisan jawi ditemui di Kepulauan Melayu menyentuh pelbagai aspek berkaitan haji, termasuk catatan peribadi dan maklumat mengenai haji bersifat keagamaan.

Cendikiawan Melayu Harun Aminurashid menulis pengembaraannya ke Makkah dengan kapal laut pada 1960 Masihi (1379 Hijrah) dalam bukunya bertajuk Chatetan ka-Tanah Suchi.

Tidak terkecuali juga,golongan alim ulama juga antara kelompok bangsa Melayu yang paling kerap menunaikan haji di Makkah seperti Tok Kenali,Haji Abdullah Fahim,Syeikh Nawawi al Banteni, Syeikh Mahfudz al Termasi dan Syeikh Ahmad Khatib al Minangkabawi sekitar abkhir abad ke 19 dan awal abad ke 20. Selesai menuntut ilmu dan mengajar ilmu di Makkah,mereka akan pulang ke tanah air dan seterusnya mengilhamkan gerakan-gerakan untuk mendaulatkan orang Melayu-Islam daripada penjajah.

Selepas merdeka, majoriti jemaah haji dari Tanah Melayu bertolak ke Makkah al Mukarammah dengan menaiki kapal laut, terutamanya kapal yang paling terkenal iatu kapal Malaysia Kita dan Malaysia Raya milik syarikat Great Malaysian Line. Kapal ini akan bertolak dari pelabuhan seperti Pelabuhan Klang dan Pulau Pinang sehingga sampai ke Jeddah.

Mulai tahun 1960-1970, perkhidmatan kapal terbang diperkenalkan untuk pergi ke Tanah Suci dan majoriti jemaah akhirnya memilih kapal terbang kerana tempoh perjalanannya yang cepat. Walau bagaimanapun, perkhidmatan kapal laut masih menjadi pilihan sebilangan jemaah.

Menjelang awal 60-an, kesulitan itu semakin reda apabila pakar ekonomi negara, Prof Diraja Ungku Aziz mengesyorkan supaya Tabung Haji diwujudkan. Dalam memorandumnya berjudul`Pilgrims Economy Improvement Plan’ kepada kerajaan, Ungku Aziz mengesyorkan penubuhan sebuah perbadanan untuk mengurus dan mengendalikan urusan umat Islam negara ini yang hendak menunaikan haji dan umrah.

Tabung Haji ditubuhkan pada 1969 dan menguruskan pergi balik jemaah haji ke Makkah dengan licin dan teratur. Tradisi dan amalan menjual harta benda untuk ke Makkah hingga menyebabkan`kepapaan’ selepas jemaah haji kembali ke tanah air,juga semakin pupus.

Menjelang tahun 1970, perkhidmatan kapal laut untuk membawa jemaah dari Malaysia ke Tanah Suci akhirnya dihentikan.Tambahan pula, kapal-kapal haji Malaysia pada masa itu ada yang telah tenggelam seperti kapal Malaysia Kita yang tenggelam di 12 Mei 1974 ketika sedang berlabuh di Teluk Katong, Singapura dan juga kapal Malaysia Raya yang tenggelam akibat kebakaran di Pelabuhan Kelang pada 23 Ogos 1976.


Apa Yang Ada Di Tengah-Tengah Galaksi Bima Sakti?

Sebelum kita teruskan dengan trivia ni, mari kita kenal serba-sedikit tentang galaksi tempat Bumi berada.

1. Bima Sakti ialah galaksi pilin berpalang yang berusia 13.6 billion juta dan saiznya seluas 100 ribu tahun cahaya. Kiranya Sistem Suria yang kita anggap besar ni macam sebutir pasir je di dalam galaksi maha besar!

2. Matahari sebenarnya tidak tetap di tempatnya. Ia mengorbit keliling Bima Sakti membawa Sistem Suria. Untuk lengkapkan satu pusingan, Sistem Suria mengambil masa 250 juta tahun! Kali terakhir Sistem Suria lengkapkan pusingan, zaman dinosaur baru bermula.

3. Jumlah bintang dan planet dalam Bima Sakti ini ialah 100-400 billion butir. Jarak Sistem Suria dengan tengah Bima Sakti ialah 27,000 tahun cahaya.

4. Nama Bima Sakti diambil dari nama ‘Bima’ iaitu watak utama dalam kitab Mahabharata. Orang Jawa melihat susunan bintang-bintang dan apabila mengariskan susunan tersebut, wujud rupa Bima dililit oleh ular naga bernama Nemburnyawa. Dari sinilah wujud nama ‘Bima Sakti’.

5. Masyarakat Melayu dulu memanggil Bima Sakti dengan nama ‘Bintang Temabor’ yang bermaksud bintang bertaburan. Nama Inggeris iaitu ‘Milky Way’ pula berasal dari mitos orang Yunani Kuno, di mana dewi Hera menaburkan susu di langit. Jadi rupa Bima Sakti seakan-akan susu melimpah.

Baik, tentang apakah yang ada di tengah Bima Sakti itu sebenarnya sebuah lubang hitam gergasi yang diberi nama ‘Sagittarius A*’. Berat lubang hitam ini ialah 4 juta kali ganda dari berat Matahari.

Lubang hitam gergasi ini berada dalam keadaan ‘dorman’, tidak lagi berperanan untuk menyedut apa saja di sekelilingnya. Tapi, bintang masih mengorbit lubang hitam ini kerana gravitinya masih ada.

Pada 12 Mei 2022, akhirnya pusat Bima Sakti ini ditangkap gambarnya dengan menggunakan Event Horizon Telescope (EHT). Pencapaian ini begitu penting bagi para ahli astronomi kerana mereka akhirnya berupaya mengkaji lubang hitam ini lebih jelas hanya menggunakan kecanggihan teknologi.


Pekerjaan Baru Yang Akan Wujud Kalau Metaverse Ciptaan Zuckerberg Jadi Realiti

Sejak metaverse atau mayaloka diumumkan menerusi pengumuman pertukaran nama Facebook kepada Meta, ia menunjukkan dunia Ready Player One semakin hampir menjadi realiti. Tidak kira siapa yang merealisasikannya, baik Facebook atau Tencent, ia bakal membawa perubahan besar kepada dunia. Dan ini termasuk pekerjaan-pekerjaan baru yang wujud dalam mayaloka.

Berikut beberapa pekerjaan yang akan muncul selepas mayaloka (metaverse) direalisasikan:

• Pencipta kandungan

Sebaik saja dunia ini berfungsi, ia memerlukan kandungan baru untuk memuaskan hati para penggunanya. Bagi syarikat-syarikat di sebalik dunia ini, pencipta kandungan dianggap arkitek yang membantu menambahbaik kualiti mayaloka termasuk pengalaman penggunanya.

Justeru, usah terkejut jika mereka mendapat bayaran lumayan atas kerja mereka untuk dunia berkenaan. Antara pencipta kandungan yang mendapat manfaat daripada mayaloka ialah artis, pereka animasi, penulis dialog, komposer dan pereka fesyen.

• Pengguna

Ready Player One telah menunjukkan bagaimana pengguna mayaloka meraih pendapatan semasa berada di situ. Pengguna bukan sekadar bermain permainan tertentu untuk meraih wang (Play-to-Earn/PTE) tetapi mengisi peranan lain seperti peniaga, pentadbir pertubuhan pengedaran autonomi (DAO) dan penggubah.

Mungkin ada memandang sinis konsep PTE. Tetapi bagi pemain permainan video tegar seperti Warcraft, Diablo III dan The Elder Scrolls, PTE amat berbaloi kerana ia membolehkan mereka mengumpul mata, pengalaman, watak yang dimahukan dan duit.

Caranya mudah, hanya perlu bermain dalam permainan tertentu pilihan pemain dan ikut arahan pembangun bagi membolehkan mereka mendapat ganjaran. Konsep ini sudah menjadi kegilaan di Filipina sehinggakan kerajaan pimpinan Rodrigo Duterte berkira-kira mengenakan cukai kepada pemain.

Selain itu, pengguna juga boleh menambah pendapatan mereka sebagai pencipta kandungan untuk permainan video mereka. Mereka boleh menghasilkan watak mereka mengikut kreativiti masing-masing dan meningkatkan tahap kemahiran watak mereka sebelum menjualnya kepada pemain lain.

• Artis/penghibur

Tanpa hiburan, mayaloka mungkin akan sepi dan membuatkan penggunanya bosan. Kandungan bersifat secara langsung atau lain dari yang lain pasti akan menjadi buruan para pengguna terutama yang melakukannya ialah artis pujaan mereka. Ini terpakai kepada semua penghibur dari penyanyi dan pemuzik hinggalah pelakon dan pelawak.

Antara entiti yang mengintai peluang dalam aspek ini ialah agensi hiburan terbesar Korea Selatan, SM Entertainment. Agensi ini bertanggungjawab melahirkan ramai artis K-pop popular seperti EXO, NCT dan SNSD. Malah, terdapat satu kumpulan yang dibikin khas untuk mayaloka iaitu aespa dengan aktiviti persembahan dan promosi dibuat di situ.

• Komuniti

Salah satu kelebihan mayaloka ialah ia bakal mewujudkan hubungan lebih erat antara pencipta kandungan dan penghibur dengan pengguna dalam komuniti mereka. Ini akan membawa kepada kewujudan pekerjaan pengendali komuniti. Pengendali komuniti bertanggungjawab untuk menarik ahli baru, menyokong aktiviti komuniti dan membantu ahli komuniti.

Bantuan di sini termasuk memantau tingkah laku ahli dan mencegah sebarang perilaku toksik yang boleh merosakkan keharmonian komuniti. Dari situ, ia akan membawa kepada pelbagai pekerjaan baru seperti pempengaruh, moderator, khidmat sokongan komuniti dan penasihat.

• Pembina

Mayaloka ibarat visi Inception yang menjadi nyata. Ini kerana dalam dunia inilah, pembina dunianya mampu menghasilkan apa yang dianggap mustahil di alam nyata. Kebiasaannya, ia berkait dengan pengalaman pengguna dalam pelbagai cara dari permainan hinggalah promosi jualan produk tertentu.

• Penghubung

Seperti Ready Player One, untuk menjayakan mayaloka memerlukan input dunia fizikal yang bertanggungjawab melancarkan semua proses dunia berkenaan. Atas sebab itu, profesion-profesion seperti sejarawan, penganalisis trafik pengguna, penyedia data dan pakar kesihatan awam diperlukan bagi memastikan mayaloka memberi manfaat kepada semua pengguna. Tanpa individu-individu ini, mayaloka hanya sekadar angan-angan Mat Jenin.

RUJUKAN

Park, D. (2021, 10 November). SM Entertainment to invite K-pop fans into their metaverse through NFTs. Forkast.

Takahashi, D. (2021, 9 November). How play-to-earn gaming brings rewards to players. Venture Beat.


Julius Caesar: Penyelamat Rom Atau Penindas Negara?

Pengaruh politik Julius Caesar datang daripada pemahamannya tentang struktur sebuah republik. Sejak mula menceburi dalam bidangkuasa kepimpinan, Caesar sudah nampak pergelutan kuasa antara kayangan (patrician) dan bawahan (plebeian).

Ramai dalam kalangan senator berpendapat kuasa terletak pada kayangan. Dalam pemerhatian Caesar pula, langit dijunjung bumi.

Jadi Caesar mengukuhkan sokongan dalam kalangan rakyat marhaen, bermula dengan sebuah rang undang-undang pertanian untuk mengimbangi kesamarataan kekayaan (wealth equality) dalam ekonomi Rom.

Sebenarnya Caesar meminjam ilham daripada Tiberius dan Gaius Gracchi, abang adik yang aktif berpolitik bermula tahun 133 S.M. Mereka ingin mengagihkan tanah kepada miskin bandar atas tujuan imbangan kekayaan.

Golongan bangsawan menentang idea ini. Kegigihan Gracchi berakhir, pada tahun 121 S.M. kerana mereka dibμημh para bangsawan. Caesar pula bijak. Beliau menggunakan konsep Gracchi tanpa mengambil tanah bangsawan.

Sebaliknya, Caesar mahu memberi tanah yang dirαmpαs di bahagian Timur Rom kepada orang miskin bandar. Jadi kerajaan tidak perlu berbelanja apa pun. Biar orang miskin cari jalan sendiri untuk bertani (Erdkamp, 2011).

Usul ini ditolak kayangan dalam Senat, terutamanya Marcus Bibulus. Tetapi Caesar pandai. Beliau bertanya terus kepada rakyat, yang lantang menyokong.

Pada hari undian, Bibulus tidak dapat menentang kerana diserαηg golongan marhaen sampai terpaksa lari balik rumah selepas disimbah ηαjis. Rang undang-undang ini berjaya diluluskan, dengan sokongan daripada penguasa ketika itu iaitu Gnaeus Pompeius Magnus.

Semua boleh bayangkan populariti Caesar selepas kelulusan ini. Tetapi Caesar mengatur langkah lebih jauh, iaitu menyatukan Pompeius dan seorang pesaing bernama Crassus.

Bersama dua penguasa ini, Caesar menubuhkan sebuah kepimpinan tiga penjuru bertujuan untuk memodenkan Rom. Walaupun idealistik, Caesar bersetuju untuk menggunakan kekerαsαη… asalkan matlamat tercapai.

Cuma ada satu perkara penting harus ditekankan. Rang undang-undang Caesar hanya menguntungkan golongan miskin dalam politik yang dikongkong kelompok kaya raya. Jadi populariti Caesar memang tinggi – tetapi pengaruh sebenar dalam pentas politik sangat kecil.

Caesar ada cara untuk menangani kelompangan ini. Beliau melibatkan diri dalam angkatan teηterα. Selepas Pertem.puran Thapsus pada tahun 46 S.M., Caesar mendapat kuasa mutlak dan mula merencanakan impiannya untuk Rom.

Beliau memantau perbelanjaan warga kayangan Rom. Kemudian pentadbiran beliau menyediakan insentif supaya rakyat marhaen beranak pinak.

Ahli-ahli politik dibuang negara menerima undangan untuk kembali ke Rom, atas permintaan Caesar yang ingin menjalinkan keharmonian republik melalui landasan perdamaian. Semua (termasuk yang pernah berpaling tadah) diberi pengampunan penuh.

Pendekatan ini menampakkan yang Caesar seorang pemaaf. Hakikatnya, Caesar membuatkan semua bekas mμsμhnya berasa terhutang budi di mata rakyat. Apabila orang ramai nampak mereka naik pun sebab Caesar, masakan boleh mereka menandingi Caesar.

Dalam politik Rom, rupanya mulut tidak boleh mengi.git tangan yang menyuap. Dan Caesar tanpa henti mengambil hati rakyat marhaen, dengan program subsidi makanan secara bersasar hanya untuk kelompok miskin sahaja (Freeman, 2008).

Pentadbiran beliau memberi dokumen kewarganegaraan kepada semua doktor dan guru supaya ramai daripada tanah asing datang berkhidmat dalam Rom (Wiseman, 2017). Sistem hutang dirombak semula, dengan kadar bayaran balik berpandukan pendapatan peminjam supaya gejala riba 25 peratus dapat diperαηgi (Slatyer, 2014).

Rang undang-undang sedia ada diperkemas supaya dapat mencegah gejala sog.okan dalam kalangan gabenor yang mengurus wilayah Rom.

Jumlah penjawat awam dalam pejabat gabenor dihadkan Caesar, supaya kerajaan pusat dapat mengawal perbelanjaan tempatan. Caesar juga meminta akaun kewangan wilayah untuk meningkatkan ketelusan.

Kegigihan Caesar meletakkan Rom pada landasan perkembangan. Tetapi pada masa yang sama, Caesar juga sedang berusaha… supaya dirinya kekal kebal. Dengan mencegah gejala sog.okan, Caesar berjaya memαtαhkan struktur utama yang mengukuhkan politik Rom.

Kalau anda berminat untuk membaca lagi mengenai sejarah ROM, kami nak cadangkan buku terbaru kami, KITAB TAMADUN ROM untuk pembelian anda. Buat pembelian di webstore kami: https://bit.ly/pratempahktmktr

RUJUKAN:

Erdkamp, P. (2011). A Companion To the Roman (ditapiskan). John Wiley & Sons. Halaman 160.

Freeman, P. (2008). Julius Caesar. Simon & Schuster. Halaman 335.

Slatyer, W. (2014). Ebbs and Flows of Ancient Imperial Power, 3000 BC-AD900. Partridge Publishing Halaman 210.

Wiseman, T. (2017). Julius Caesar: Roman General. Cavendish Square Publishing. Halaman 105.


Betul Ke Jerebu Ni Bukan Datang Dari Indonesia?

Menteri Lingkungan Hidup dan Kehutanan Indonesia, Siti Nurbaya menafikan jerebu yang melanda negara Malaysia ketika ini berpunca daripada kebakaran di Indonesia.

Beliau menyatakan:-“Asap yang masuk ke Malaysia, ke Kuala Lumpur itu dari Sarawak kemudian dari Semenanjung Malaya dan juga mungkin sebahagian dari Kalimantan Barat. Seharusnya pemerintah Malaysia objektif menjelaskannya.”

(Pautan:  https://bisnis.tempo.co/read/1246481/menteri-siti-nurbaya-minta-malaysia-tak-asal-protes-soal-asap)

Hello buk menteri!

Dakwaan anda itu hanya omong kosong. Titik!

Data satelit tidak menipu.

Berpandukan data daripada satelit NOAA , Suomi-NPP , AQUA dan TERRA, sejak beberapa hari yang lalu sehingga ke hari ini, sejumlah besar titik panas disebabkan berlakunya kebakaran telah dikesan di Sumatra dan Kalimantan .

Kebakaran di Indonesia tersebut jelas memberi kesan kepada negara serantau apabila partikal – partikal halus yang terampai di atmosfera telah menyebabkan cuaca berjerebu di Malaysia dan Singapura.

Hujah ini dikuatkan apabila merujuk corak tiupan angin serantau ketika ini yang didominasi oleh angin monsun barat daya.

Angin monsun barat daya menolak jerebu dari Sumatra ke arah Semanjung Malaysia dan Singapura. Bukan jerebu dari Sarawak yang bergerak ke arah Kuala Lumpur seperti yang didakwa .

Manakala, jerebu di Sarawak pula merupakan jerebu yang bergerak dari Kalimantan .

* Gambar – gambar yang tertera merupakan bukti Indonesia ketika ini yang menjadi penyumbang utama jerebu serantau.


Perangai Casanova Suka Guna Duit Perempuan Yang Memakan Diri

“Jantan tak guna!!” Mungkin inilah carutan perempuan Venice yang pernah jadi skandal Giacomo Girolamo Casanova. Dah la kaki betina, ketagih pulak berjudi. Kalau tak cukup duit, dia akan ‘pinjam’ duit dari awek. Dia paling selera dengan gadis B40 atau M40 umur 14-18 tahun.

Walaupun asalnya B40, dia berangan nak jadi T20. Satu hari, peluang yang ditunggu-tunggu jatuh ke riba. Ada seorang bangsawan, nama dia Matteo Bragadin. Masa kat jalanan, dia tak semena-mena sakit jantung. Tanpa buat leceh, Casanova pun tolong selamatkan pakcik ni, buat first-aid, papah balik rumah dan panggilkan doktor. Casanova sentiasa temankan pakcik ni, sampailah dia stabil.

Rupa-rupanya Bragadin bukan orang biasa. Dia adalah senator dan politikus yang paling berpengaruh di kalangan bangsawan Venice. Sebab Casanova dah tolong, Bragadin rasa terhutang nyawa dengan anak muda ni. Jadi senator ni ambil keputusan nak jaga dan sponsor hidup Casanova. Dah macam durian runtuh! Casanova pindah masuk rumah Bragidin dan tak perlu bayar sesen pun selagi pakcik ni hidup.

“Saya bercakap macam doktor pakar. Saya quote kata-kata hikmah dari penulis yang saya tak pernah baca,” ternyata Casanova memang pandai bersandiwara sampai Bragidin dan aristokrat lain terpukau. Pengalaman masa keciknya berjumpa dukun wanita pun banyak membantu. Lagi-lagi dia tahu serba sedikit ilmu hitam dan Kabbalah yang diminati orang Venice waktu tu.

Pengalaman hidup Casanova jadi B40 masa kecil, jadi M40 masa kerja abbot dan jadi T20 masa dipayung Bragidin membuat dia mudah masuk dengan semua orang. Skil ni yang takde pada semua buaya darat. Gifted Player.

Kalau baca “History of My Life” tulisan Casanova, memang skandal seks dia agak disturbing & dark. Dia punya ligat berzina, setan pun boleh garuk kepala. “Kok manusia bisa begitu ya?” Apa yang dia buat tu, paling tidak boleh dikira menjijikkan dan paling teruk boleh dikira jenayah.

Pergaulan bebas kat Venice masa abad ke-18 ni dah teruk dah. Ia sebuah kota yang berbeza dengan kota Eropah lain. Walaupun secara rasmi dikuasai Kristian Katolik yang rigid, Republik Venice popular menjadi tempat memuaskan nafsu muda mudi. Kat negeri ini, kalau jomblo tu kira aib la. Berpacaran dan ada kekasih gelap tu benda biasa, meskipun bagi cardinal dan pegawai agama. Hampir semua aristokrat ada skandal. Sampaikan nun (biarawati) pun tak terkecuali. Casanova pernah mengaku dalam memoir yang dia ada skandal dengan nun yang dipanggil “MM”. Sebelum jumpa Casanova, nun tu skandal dengan sorang diplomat Perancis.

Apa teknik Casanova rebahkan perempuan?

Kalau zaman ni mat rempit ajak tengok wayang, zaman tu pulak Casanova ajak tengok teater. Kat situlah tanduk dia keluar. Casanova memang selesa buat kerja kotor kat teater pasal memang padang permainan dia dari kecik. Teater Venice zaman tu sesuai jadi tempat bersosial dan ada bilik-bilik privasi. Line clear untuk berkhalwat kot. Kalau ada zaman sekarang, JAIS dah ketuk pintu agaknya. “Casanova, sila tunjukkan ic encik dan pasangan. Buka pintu encik, kalau tak kami pecahkan!”

Masa awal-awal buat kerja terkutuk ni, Casanova ada rasa tak selesa dengan perempuan. Lagi-lagi bila dengan bini orang, dia akan cemburu dengan suaminya. Tapi lama-lama, Casanova kata “boleh pergi mampos”. Dia tak kisah asalkan nafsu puas.

Pesta dan casino. Dua tempat ni Casanova tak boleh tinggal.

Abad ke-18 masa tu, karnival di Venice biasa start bulan Oktober. Sampai lima bulan diorang pacak khemah. Budaya diorang, biasa akan pakai topeng yang tutup mata tu. Topengnya ada bentuk muka binatang macam burung, serigala dan singa. Memang sesuai la dengan Casanova yang nak menerkam mangsa. Casanova tulis dalam memoir, kesempatan ni digunakannya untuk kenal dengan ramai perempuan dan bermacam-macam latarbelakang. Dari anak dara sampai mak janda, semua dia sapu.

Festival Venice yang bertempat di St Mark’s Square meriah dengan konsert maharaja lawak, nyanyi-nyanyi dan teater lakonan. Ada jugak wresting WWE dan gelanggang boxing. Astrologer yang meramal pakai kad tarot dan tengok telapak tangan pun cari makan jugak. Ada jugak yang kalau dibuat hari ni, dikira tak beretika. Diorang adakan pertunjukan beruang yang dirantai dan pertunjukan kucing yang bercakaran sesama sendiri. Dah kira penyeksaan haiwan jugak.

Judi pulak meriah kat Ridotti. Bahaya judi ni, harta simpanan seumur hidup boleh hangus dalam satu malam. Casanova tak fikir semua tu. Dia menang sekali, kalah 10 kali. Dia punya kalah judi tu sampai hutang keliling pinggang. Tu yang di siap pinjam duit awek. Gila tak malu pakai duit orang perempuan. Memang ‘haram’ Casanova nak bayar balik. Sampaikan patron dia, Bragadin pun tak mampu nak bayarkan banyaknya hutang Casanova.

Seks bebas, arak dan judi. Semua tabiat buruk ni akhirnya memakan diri.

Pada umur 29 tahun, Casanova diberkas dan digiring menyeberangi Jambatan Sighs. Dia ditahan di penjara Piombi. Nasib baik penjara ni bukan yang kelas bawahan punya. Kalau kat penjara marhaen macam Pozzi, tempatnya bawah paras air dan banduan punya lutut akan ditenggelami air. Bayangkan macam mana nak baring kalau kat situ?

Mungkin pasal ramai yang berdendam dengan dia, Casanova tak dibacakan pun atas tuduhan apa dia ditangkap. Yang lawaknya, ada yang tuduh dia sembah setan. “Kat Casino, kalau orang kalah judi akan mencarut ‘celaka setan!’ Kami tak pernah pun dengar Casanova ni kalau kalah mencarut ke setan.” Pasal tak nampak masa depan akan dibebaskan, Casanova merancang prison break.

Dia tebok siling penjaranya dan berjaya loloskan diri. Berdebor jugak masa lalu sebelah guard penjara yang tak perasan sorang tahanan dah keluar. Setelah berjaya melarikan diri, Casanova menghabiskan 18 tahun hidupnya mengelilingi Eropah dan bermain cinta dengan ramai anak dara dan anak takda dara.

Bila umur dah separuh abad, barulah Casanova pulang semula. Venice masa ni dah tak meriah macam dulu. Pemerintahan pun bertukar baru. Pada tahun 1783, dia berkelana lagi sampailah meninggal dunia pada usia 73 tahun.